title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Ιταλίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Ιταλίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/46

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Ιταλίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Ιταλίας για το 2017
   (2017/C 261/11)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Ιταλία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Ιταλία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 έως 4.

               (3)

               Η έκθεση χώρας του 2017 για την Ιταλία δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Ιταλίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Ιταλίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017. Από την ανάλυσή της, η Επιτροπή κατέληξε στο συμπέρασμα ότι η Ιταλία παρουσιάζει υπερβολικές μακροοικονομικές ανισορροπίες. Το υψηλό δημόσιο χρέος και η παρατεταμένη υποτονική δυναμική της παραγωγικότητας συνεπάγονται κινδύνους, με διασυνοριακό αντίκτυπο, σε ένα πλαίσιο υψηλού ποσοστού μη εξυπηρετούμενων δανείων και ανεργίας. Ιδιαίτερα σημαντική είναι η ανάγκη λήψης μέτρων για τον περιορισμό του κινδύνου δυσμενών επιπτώσεων στην ιταλική οικονομία και, δεδομένου του μεγέθους της και του διασυνοριακού της ενδιαφέροντος, στην οικονομική και νομισματική ένωση.

               (4)

               Στις 27 Απριλίου 2017, η Ιταλία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως. Το εθνικό πρόγραμμα μεταρρυθμίσεων της Ιταλίας για το 2017 περιλαμβάνει τόσο βραχυπρόθεσμες όσο και μεσοπρόθεσμες δεσμεύσεις. Βραχυπρόθεσμα, έχουν προγραμματιστεί η τελική θέσπιση της εκκρεμούσας νομοθεσίας για τον ανταγωνισμό και τη μεταρρύθμιση της ποινικής δικονομίας και των διατάξεων περί παραγραφής, η εφαρμογή του νόμου για την καταπολέμηση της φτώχειας, καθώς και μέτρων που αφορούν τις διαπραγματεύσεις σε επίπεδο επιχειρήσεων, τη μετατόπιση της φορολογίας και τις ιδιωτικοποιήσεις. Μεσοπρόθεσμα, μέτρα που αφορούν τα δημόσια οικονομικά, τη φορολογία, την αγορά εργασίας, το τραπεζικό και πιστωτικό σύστημα, τον ανταγωνισμό, τη δημόσια διοίκηση και τη δικαιοσύνη, και τις επενδύσεις. Το εθνικό πρόγραμμα μεταρρυθμίσεων για το 2017 καλύπτει επίσης τις προκλήσεις που προσδιορίζονται στην έκθεση του 2017 για τη χώρα και στη σύσταση για τη ζώνη του ευρώ, μεταξύ των οποίων και την ανάγκη για επανεκκίνηση των επενδύσεων και διασφάλιση της βιωσιμότητας των δημόσιων οικονομικών. Αν υλοποιηθούν πλήρως εντός των προβλεπόμενων χρονοδιαγραμμάτων, τα εν λόγω μέτρα θα συμβάλουν στην αντιμετώπιση των μακροοικονομικών ανισορροπιών της Ιταλίας και στην εφαρμογή των συστάσεων ανά χώρα. Βάσει της αξιολόγησης των δεσμεύσεων πολιτικής που έχει αναλάβει η Ιταλία, η Επιτροπή επιβεβαιώνει την προηγούμενη εκτίμησή της ότι στο παρόν στάδιο δεν απαιτούνται περαιτέρω ενέργειες στο πλαίσιο της διαδικασίας μακροοικονομικών ανισορροπιών του κανονισμού (ΕΕ) αριθ. 1176/2011 και του κανονισμού (ΕΕ) αριθ. 1174/2011 του Ευρωπαϊκού Κοινοβουλίου και του Συμβουλίου (4). Η εφαρμογή του προγράμματος μεταρρυθμίσεων πολιτικής θα παρακολουθείται εκ του σύνεγγυς με ειδική παρακολούθηση.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Επί του παρόντος η Ιταλία υπάγεται στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Στο πρόγραμμα σταθερότητας για το 2017 η κυβέρνηση σχεδιάζει βελτίωση του ονομαστικού ελλείμματος από 2,4 % του ΑΕΠ το 2016 σε 2,1 % το 2017 και 1,2 % το 2018 και σε γενικές γραμμές ισοσκελισμένη δημοσιονομική θέση έως το 2019. Ο μεσοπρόθεσμος δημοσιονομικός στόχος, με τη μορφή ισοσκελισμένης δημοσιονομικής θέσης σε διαρθρωτικούς όρους, έχει προγραμματιστεί να επιτευχθεί έως το 2019 και να διατηρηθεί το 2020, ενώ το εκ νέου υπολογισθέν (6) διαρθρωτικό ισοζύγιο δίνει ως αποτέλεσμα ένα μικρό διαρθρωτικό έλλειμμα (0,3 % του ΑΕΠ) και για τα δύο έτη. Μετά την περαιτέρω αύξησή του το 2016 (σε 132,6 % του ΑΕΠ, από 132,1 % το 2015), ο δείκτης δημόσιου χρέους προς το ΑΕΠ προβλέπεται στο πρόγραμμα σταθερότητας για το 2017 να σταθεροποιηθεί γενικά το 2017 και στη συνέχεια να μειωθεί από το 2018, φθάνοντας το 125,7 % το 2020. Η αβεβαιότητα σχετικά με τη σύνθεση και την υλοποίηση της μεσοπρόθεσμης δημοσιονομικής στρατηγικής του προγράμματος σταθερότητας για το 2017 συνεπάγεται κινδύνους δυσμενών εξελίξεων τόσο για τις προβλέψεις για την ανάπτυξη όσο και για την επίτευξη των δημοσιονομικών στόχων. Συγκεκριμένα, οι εαρινές προβλέψεις της Επιτροπής του 2017 προβλέπουν πραγματική αύξηση του ΑΕΠ για το 2018 σχεδόν ίδιας τάξης με εκείνη του προγράμματος σταθερότητας για το 2017, παρά το σημαντικά υψηλότερο έλλειμμα. Πράγματι, οι προβλέψεις της Επιτροπής δεν περιλαμβάνουν την αύξηση του ΦΠΑ (0,9 % του ΑΕΠ) που νομοθετήθηκε ως «ρήτρα διασφάλισης» για την επίτευξη των στόχων του προϋπολογισμού το 2018, και λόγω του ότι το πρόγραμμα σταθερότητας για το 2017 επιβεβαιώνει την πρόθεση να μην ενεργοποιηθεί η εν λόγω αύξηση χωρίς να δοθούν λεπτομερή στοιχεία σχετικά με εναλλακτικά αντισταθμιστικά μέτρα. Επιπλέον, το πρόγραμμα σταθερότητας για το 2017 εκφράζει την πρόθεση για εξεύρεση επιπλέον περιθωρίου για μείωση της φορολογικής επιβάρυνσης.

               (7)

               Το πρόγραμμα σταθερότητας για το 2017 αναφέρει ότι οι συνολικές δημοσιονομικές επιπτώσεις της έκτακτης εισροής προσφύγων και των μέτρων ασφαλείας που ελήφθησαν το 2016 και το 2017 είναι σημαντικές και παρέχει επαρκή στοιχεία για την έκταση και τη φύση αυτών των πρόσθετων δημοσιονομικών δαπανών. Σύμφωνα με την Επιτροπή, οι επιλέξιμες πρόσθετες δαπάνες ανήλθαν το 2016 σε 0,06 % του ΑΕΠ για την έκτακτη εισροή προσφύγων και σε 0,06 % του ΑΕΠ για τα μέτρα ασφαλείας. Για το 2017, οι επιλέξιμες δαπάνες που συνδέονται με την έκτακτη εισροή προσφύγων εκτιμάται σύμφωνα με προκαταρκτικούς υπολογισμούς ότι ανέρχονται περίπου σε 0,16 % του ΑΕΠ (7). Επιπλέον, οι ιταλικές αρχές επικαλέστηκαν τη ρήτρα ασυνήθων περιστάσεων το 2017 λόγω της έκτακτης σεισμικής δραστηριότητας. Οι επιλέξιμες δαπάνες που συνδέονται με την έκτακτη σεισμική δραστηριότητα εκτιμάται σύμφωνα με προκαταρκτικούς υπολογισμούς ότι ανέρχονται περίπου σε 0,18 % του ΑΕΠ το 2017 (8). Σύμφωνα με τις διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97, επιτρέπεται η ανάληψη των εν λόγω πρόσθετων δαπανών, δεδομένου ότι η εισροή προσφύγων, η σοβαρότητα της τρομοκρατικής απειλής, καθώς και η έκτακτη σεισμική δραστηριότητα είναι ασυνήθεις περιστάσεις, ο αντίκτυπός τους στα δημόσια οικονομικά της Ιταλίας είναι σημαντικός και η βιωσιμότητα δεν διακυβεύεται αν επιτραπεί προσωρινή απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή προς την κατεύθυνση της επίτευξης του μεσοπρόθεσμου δημοσιονομικού στόχου για το 2016 έχει μειωθεί κατά 0,12 % του ΑΕΠ, προκειμένου να ληφθούν υπόψη οι πρόσθετες δαπάνες που αφορούν τους πρόσφυγες και τα μέτρα ασφαλείας. Για το 2017 η τελική αξιολόγηση, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2018 βάσει των καταγεγραμμένων στοιχείων που θα παρασχεθούν από τις ιταλικές αρχές.

               (8)

               Για το 2016 εγκρίθηκε για την Ιταλία προσωρινή απόκλιση κατά 0,5 % του ΑΕΠ από την απαιτούμενη πορεία προσαρμογής για την επίτευξη του μεσοπρόθεσμου δημοσιονομικού στόχου, προκειμένου να ληφθούν υπόψη μείζονες διαρθρωτικές μεταρρυθμίσεις με θετικές επιπτώσεις στη μακροπρόθεσμη βιωσιμότητα των δημόσιων οικονομικών και ένα επιπλέον 0,25 % του ΑΕΠ προκειμένου να ληφθούν υπόψη εθνικές δαπάνες για επενδύσεις σε έργα που συγχρηματοδοτούνται από την Ένωση. Όσον αφορά τη ρήτρα επενδύσεων, η αύξηση των δημόσιων επενδύσεων συνιστά ένα από τα κριτήρια επιλεξιμότητας. Τα απολογιστικά στοιχεία για το 2016 έδειξαν μείωση των δημόσιων επενδύσεων το 2016 σε σύγκριση με το 2015 (κατά 1,6 δισεκατ. ευρώ). Ωστόσο, το Συμβούλιο αναγνωρίζει ότι υπάρχουν ειδικοί παράγοντες που περιόρισαν τις δημόσιες επενδύσεις κατά το προηγούμενο έτος. Ένας από τους παράγοντες αυτούς ήταν η αβεβαιότητα που συνδέεται με τη μετάβαση στον νέο κώδικα δημόσιων προμηθειών και συμβάσεων παραχώρησης, ο οποίος αναθεωρήθηκε σύμφωνα με τις ειδικές ανά χώρα συστάσεις για το 2016. Επιπλέον, ακόμη σημαντικότερο είναι το γεγονός ότι το 2016 σημειώθηκε απότομη πτώση των επενδύσεων που χρηματοδοτούνται από τα ταμεία της Ένωσης ως αποτέλεσμα της έναρξης της νέας περιόδου προγραμματισμού, ενώ οι εθνικά χρηματοδοτούμενες επενδύσεις αυξήθηκαν οριακά (κατά 1,1 δισεκατ. ευρώ). Ως εκ τούτου, εφόσον οι εθνικά χρηματοδοτούμενες επενδύσεις αυξήθηκαν το 2016 και οι δαπάνες που συνδέονται με τη ρήτρα επενδύσεων δεν τις αναπλήρωσαν, μπορεί να εγκριθεί για την Ιταλία προσωρινή απόκλιση κατά 0,21 % του ΑΕΠ σε σχέση με τη ρήτρα επενδύσεων, η οποία αντιστοιχεί στις εθνικές δαπάνες που είναι επιλέξιμες για συγχρηματοδότηση όπως αναφέρεται στο πρόγραμμα σταθερότητας για το 2017. Λαμβάνοντας υπόψη τη συνολική πρόσθετη ευελιξία βάσει της ρήτρας ασυνήθων περιστάσεων, της ρήτρας διαρθρωτικών μεταρρυθμίσεων και της ρήτρας επενδύσεων, που ανέρχεται σε 0,83 % του ΑΕΠ, οι εαρινές προβλέψεις της Επιτροπής για το 2017 επισημαίνουν ότι υπάρχει κάποια απόκλιση από τη συνιστώμενη πορεία προσαρμογής το 2016 προς την κατεύθυνση της επίτευξης του μεσοπρόθεσμου στόχου.

               (9)

               Στις 12 Ιουλίου 2016 το Συμβούλιο συνέστησε στην Ιταλία να επιτύχει ετήσια δημοσιονομική προσαρμογή το 2017 που να ισούται ή να υπερβαίνει το 0,6 % του ΑΕΠ προς την κατεύθυνση της επίτευξης του μεσοπρόθεσμου δημοσιονομικού στόχου. Με βάση τις εαρινές προβλέψεις της Επιτροπής του 2017, υπάρχει κίνδυνος να σημειωθεί σημαντική απόκλιση από τη συνιστώμενη δημοσιονομική προσαρμογή το 2017 προς την κατεύθυνση της επίτευξης του μεσοπρόθεσμου δημοσιονομικού στόχου, καθώς και για το 2016 και το 2017 συνολικά. Το ανωτέρω συμπέρασμα θα μπορούσε, ωστόσο, να μεταβληθεί και να αναφέρεται πλέον σε κίνδυνο κάποιας απόκλισης, εάν το προσωρινό ποσοστό, το οποίο έγινε δεκτό στο πλαίσιο της ρήτρας ασυνήθων περιστάσεων που συνδέονται με την έκτακτη εισροή προσφύγων και με το προληπτικό σχέδιο επενδύσεων για την προστασία της εθνικής επικράτειας έναντι σεισμικών κινδύνων (που σύμφωνα με προκαταρκτικούς υπολογισμούς ανέρχεται συνολικά σε 0,34 % του ΑΕΠ) αφαιρεθεί από την απαιτούμενη τιμή αναφοράς το 2017.

               (10)

               Το 2018 με βάση τη δημοσιονομική κατάσταση, και ιδίως τα επίπεδα χρέους της χώρας, αναμένεται περαιτέρω προσαρμογή της Ιταλίας προς την κατεύθυνση της επίτευξης του μεσοπρόθεσμου δημοσιονομικού στόχου της για ισοσκελισμένη δημοσιονομική θέση σε διαρθρωτικούς όρους. Σύμφωνα με τον από κοινού συμφωνηθέντα πίνακα προσαρμογής στο πλαίσιο του Συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό μείωσης των καθαρών πρωτογενών δημόσιων δαπανών τουλάχιστον κατά 0,2 % το 2018. Θα αντιστοιχεί σε ετήσια διαρθρωτική προσαρμογή της τάξης τουλάχιστον του 0,6 % του ΑΕΠ. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την απαίτηση αυτή το 2018. Εκ πρώτης όψεως, δεν προβλέπεται συμμόρφωση της Ιταλίας με τον κανόνα για το χρέος το 2017 και το 2018. Γενικά, το Συμβούλιο είναι της γνώμης ότι η Ιταλία πρέπει να είναι έτοιμη να λάβει περαιτέρω μέτρα για να εξασφαλίσει τη συμμόρφωση το 2017 και ότι το 2018 θα χρειαστούν περαιτέρω μέτρα για τη συμμόρφωση με τις διατάξεις του Συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους υπό το πρίσμα των κυκλικών συνθηκών. Όπως υπενθυμίζεται στην ανακοίνωση της Επιτροπής για το Ευρωπαϊκό Εξάμηνο του 2017 που συνοδεύει τις εν λόγω συστάσεις ανά χώρα, η αξιολόγηση του σχεδίου δημοσιονομικού προγράμματος του 2018 και η επακόλουθη αξιολόγηση των δημοσιονομικών αποτελεσμάτων του 2018 θα πρέπει να λάβουν δεόντως υπόψη τον στόχο να επιτευχθεί δημοσιονομικός προσανατολισμός που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών της Ιταλίας. Στο πλαίσιο αυτό, το Συμβούλιο σημειώνει ότι η Επιτροπή προτίθεται να διενεργήσει συνολική αξιολόγηση σύμφωνα με τον κανονισμό (ΕΚ) αριθ. 1466/97, ιδίως με βάση την κυκλική κατάσταση της Ιταλίας.

               (11)

               Εξ αιτίας της εκ πρώτης όψεως μη συμμόρφωσης της Ιταλίας με τον κανόνα για το χρέος το 2015, στις 22 Φεβρουαρίου 2017, η Επιτροπή εξέδωσε έκθεση σύμφωνα με το άρθρο 126 παράγραφος 3 της ΣΛΕΕ, στην οποία κατέληξε στο συμπέρασμα ότι «εάν τα πρόσθετα διαρθρωτικά μέτρα, ύψους τουλάχιστον 0,2 % του ΑΕΠ, τα οποία η κυβέρνηση δεσμεύτηκε να εγκρίνει το αργότερο τον Απρίλιο του 2017 δεν έχουν θεσπιστεί με αξιόπιστο τρόπο μέχρι αυτή την ημερομηνία ώστε να μειωθεί το κενό όσον αφορά τη σε γενικές γραμμές συμμόρφωση με το προληπτικό σκέλος το 2017 (και συνεπώς το 2016), η παρούσα ανάλυση υποδεικνύει ότι πρέπει να θεωρηθεί ότι αυτή τη στιγμή δεν τηρείται το κριτήριο του χρέους όπως ορίζεται στη Συνθήκη και στον κανονισμό (ΕΚ) αριθ. 1467/97. Ωστόσο, η απόφαση για το αν θα προταθεί η έναρξη διαδικασίας υπερβολικού ελλείμματος θα ληφθεί μόνο βάσει των εαρινών προβλέψεων της Επιτροπής για το 2017, αφού ληφθούν υπόψη τα απολογιστικά στοιχεία για το 2016 καθώς και η υλοποίηση των δημοσιονομικών δεσμεύσεων που ανέλαβαν οι ιταλικές αρχές τον Φεβρουάριο του 2017.» Τον Απρίλιο του 2017, η κυβέρνηση ενέκρινε τα απαιτούμενα πρόσθετα μέτρα εξυγίανσης. Συνεπώς, κρίνεται ότι δεν είναι αναγκαία η λήψη περαιτέρω μέτρων επί του παρόντος για τη συμμόρφωση με το κριτήριο του χρέους το 2015. Η Επιτροπή θα επανεκτιμήσει τη συμμόρφωση της Ιταλίας με το κριτήριο του χρέους το φθινόπωρο του 2017, με βάση τα κοινοποιηθέντα στοιχεία για το 2016 και τις φθινοπωρινές προβλέψεις της Επιτροπής του 2017, στις οποίες θα ενσωματωθούν νέες πληροφορίες σχετικά με την εκτέλεση του προϋπολογισμού το 2017 και τα υφιστάμενα δημοσιονομικά προγράμματα για το 2018.

               (12)

               Ο υψηλός δείκτης δημόσιου χρέους της Ιταλίας αναμένεται να σταθεροποιηθεί, αλλά όχι να μειωθεί, λόγω της επιδείνωσης του διαρθρωτικού πρωτογενούς ισοζυγίου και των τρεχουσών μακροοικονομικών συνθηκών. Σε ποσοστό μεγαλύτερο από 130 % του ΑΕΠ, αυτό συνεπάγεται ότι σημαντικοί πόροι προορίζονται για την κάλυψη του κόστους εξυπηρέτησης του χρέους, εις βάρος κονδυλίων που προωθούν περισσότερο την ανάπτυξη, όπως για την εκπαίδευση, την καινοτομία και τις υποδομές.

               (13)

               Το φορολογικό σύστημα της Ιταλίας δεν ευνοεί την οικονομική ανάπτυξη και την αποτελεσματικότητα για διάφορους λόγους. Παρά την πρόσφατη ελαφρά μείωση, η φορολογική επιβάρυνση που αντιστοιχεί στους συντελεστές παραγωγής εξακολουθεί να βρίσκεται μεταξύ των υψηλότερων στην Ένωση. Υπάρχει περιθώριο για μετάβαση σε φόρους λιγότερο επιζήμιους για την ανάπτυξη, με ουδέτερο από δημοσιονομική άποψη τρόπο. Ο φόρος πρώτης κατοικίας καταργήθηκε το 2015, γεγονός που προκάλεσε οπισθοδρόμηση στη διαδικασία καθιέρωσης μιας αποτελεσματικότερης φορολογικής δομής. Παρά το γεγονός ότι αποτελεί απαίτηση της εθνικής νομοθεσίας σε ετήσια βάση, η από μακρού αναμενόμενη αναθεώρηση των φορολογικών δαπανών, ιδίως όσον αφορά τους μειωμένους συντελεστές του φόρου προστιθέμενης αξίας, αναβλήθηκε και πάλι. Η μεταρρύθμιση των παρωχημένων κτηματολογικών αξιών με στόχο την προσαρμογή τους στις τρέχουσες αξίες της αγοράς εκκρεμεί ακόμη. Τα χαμηλά επίπεδα φορολογικής συμμόρφωσης και η πολυπλοκότητα του φορολογικού κώδικα αυξάνουν τα βάρη που αναλογούν σε φορολογικά συνεπείς επιχειρήσεις και νοικοκυριά. Πρόσφατα μέτρα, όπως η υποχρεωτική ηλεκτρονική τιμολόγηση και ο διαχωρισμός των πληρωμών για τις αγορές που γίνονται από κυβερνητικούς φορείς, κινούνται προς τη σωστή κατεύθυνση. Ωστόσο, η ηλεκτρονική τιμολόγηση δεν είναι υποχρεωτική για συναλλαγές στον ιδιωτικό τομέα και πρόσφατα έγινε αύξηση των ορίων που έχουν τεθεί στη χρήση μετρητών, με αποτέλεσμα η χρήση ηλεκτρονικών πληρωμών να παραμένει αρκετά κάτω από τον μέσο όρο της Ένωσης, γεγονός το οποίο λειτουργεί εις βάρος της φορολογικής συμμόρφωσης.

               (14)

               Όσον αφορά τη διαδικασία του προϋπολογισμού, εγκρίθηκε συνολική μεταρρύθμισή της το 2016. Η Επιτροπή θα συνεχίσει να παρακολουθεί την υλοποίηση της μεταρρύθμισης, στο πλαίσιο της οποίας η επανεξέταση των δαπανών καθίσταται αναπόσπαστο στοιχείο της διαδικασίας κατάρτισης προϋπολογισμού.

               (15)

               Οι συνθήκες οι οποίες διαμορφώνουν το πλαίσιο που επικρατεί στην Ιταλία, η δημόσια διοίκηση και το επιχειρηματικό περιβάλλον εξακολουθούν να επηρεάζονται από ορισμένες διαρθρωτικές ανεπάρκειες. Οι ανεπάρκειες αυτές εξακολουθούν να επιβραδύνουν την υλοποίηση των μεταρρυθμίσεων, να αποθαρρύνουν τις επενδύσεις, να προκαλούν αβεβαιότητα και να δημιουργούν ευκαιρίες για προσοδοθηρία. Οι μεταρρυθμίσεις του συστήματος απονομής δικαιοσύνης σε αστικές υποθέσεις που έχουν εγκριθεί κατά τα τελευταία έτη με στόχο την αύξηση της αποδοτικότητας του δικαστικού συστήματος, τη βελτίωση της διαχείρισης των υποθέσεων και την εξασφάλιση της δικονομικής πειθαρχίας έχουν μόλις αρχίσει να εμφανίζουν αποτελέσματα με αργούς ρυθμούς. Η διάρκεια των δικαστικών διαδικασιών σε αστικές υποθέσεις εξακολουθεί να αποτελεί σημαντική πρόκληση. Παρότι τόσο ο χρόνος εκδίκασης όσο και η συσσώρευση εκκρεμών αστικών και εμπορικών αγωγών στο δικαστικό σύστημα λόγω καθυστερήσεων σημειώνουν ελαφρά μείωση στα πρωτοβάθμια δικαστήρια, εξακολουθούν να βρίσκονται στα υψηλότερα επίπεδα στην Ένωση σε όλες τις βαθμίδες. Η προγραμματισμένη μεταρρύθμιση των αστικών διαδικασιών οδηγεί στη διαμόρφωση πιο αυστηρών κριτηρίων σχετικά με το παραδεκτό των εφέσεων και σε απλούστευση των αστικών διαδικασιών σε όλες τις βαθμίδες και παράλληλα αποτρέπει την κατάθεση καταχρηστικών αγωγών.

               (16)

               Πολλοί δείκτες επιβεβαιώνουν ότι η διαφθορά συνεχίζει να αποτελεί σημαντικό πρόβλημα στην Ιταλία, παρά τις μεταρρυθμίσεις που έχουν εγκριθεί μέχρι στιγμής. Η πολυαναμενόμενη μεταρρύθμιση των διατάξεων για την παραγραφή με στόχο την εντατικοποίηση των ενεργειών για την καταπολέμηση της διαφθοράς εκκρεμεί από το 2014. Οι διατάξεις για την παραγραφή, στην ισχύουσα μορφή τους, οδηγούν στην παραγραφή υψηλού ποσοστού υποθέσεων για τις οποίες έχουν προηγουμένως εκδοθεί καταδικαστικές αποφάσεις από πρωτοβάθμια δικαστήρια. Επιπλέον, η εθνική αρχή για την καταπολέμηση της διαφθοράς διαθέτει περιορισμένους οικονομικούς και ανθρώπινους πόρους για την άσκηση του έργου της και το πλαίσιο πρόληψης παραμένει κατακερματισμένο.

               (17)

               Το 2015 εγκρίθηκε ολοκληρωμένος εξουσιοδοτικός νόμος για τη μεταρρύθμιση της δημόσιας διοίκησης. Ο εν λόγω νόμος προσφέρει τη δυνατότητα να βελτιωθεί η αποδοτικότητα και η αποτελεσματικότητα της δημόσιας διοίκησης. Ωστόσο, μετά την απόφαση του συνταγματικού δικαστηρίου τον Νοέμβριο του 2016 η οποία κήρυξε αντισυνταγματική τη διαδικασία που ακολουθήθηκε για την έκδοση ορισμένων εκτελεστικών νομοθετικών διαταγμάτων, η υλοποίηση βασικών τμημάτων της μεταρρύθμισης εξακολουθεί να εκκρεμεί. Ειδικότερα, η απόφαση αφορά τρεις βασικούς τομείς της μεταρρύθμισης: τις τοπικές δημόσιες υπηρεσίες, την απασχόληση στο δημόσιο τομέα, και τις επιχειρήσεις κρατικής ιδιοκτησίας. Νέες νομοθετικές πρωτοβουλίες είναι πλέον αναγκαίες για τη μεταρρύθμιση των τοπικών δημόσιων υπηρεσιών και της απασχόλησης στο δημόσιο τομέα σε επίπεδο διοίκησης, καθώς η προθεσμία για την έκδοση των διαταγμάτων έληξε στα τέλη Νοεμβρίου 2016. Όσον αφορά τις επιχειρήσεις κρατικής ιδιοκτησίας, το διάταγμα που εκδόθηκε πριν από την απόφαση πρέπει να τροποποιηθεί. Η μεταρρύθμιση έχει ως στόχο τη μείωση του αριθμού των επιχειρήσεων κρατικής ιδιοκτησίας, τη βελτίωση της αποδοτικότητάς τους και τη διασφάλιση της λειτουργίας τους εντός του πλαισίου των κανόνων που ισχύουν και για τις ιδιωτικές επιχειρήσεις. Η εφαρμογή των προβλεπόμενων ιδιωτικοποιήσεων θα συνέβαλε επίσης στον εξορθολογισμό των επιχειρήσεων κρατικής ιδιοκτησίας.

               (18)

               Οι συνθήκες που διαμορφώνουν το πλαίσιο για τον ανταγωνισμό επίσης παραμένουν δυσμενείς. Ειδικότερα, ο ετήσιος νόμος περί ανταγωνισμού του 2015 δεν έχει ακόμη εκδοθεί. Εξακολουθούν να υπάρχουν επίμονα εμπόδια για τον ανταγωνισμό σε ορισμένους τομείς, όπως, για παράδειγμα, στα νομοθετικά κατοχυρωμένα επαγγέλματα, στις συμβάσεις παραχώρησης, στις δημόσιες προμήθειες και στο σύστημα αδειών, καθώς και στις τοπικές δημόσιες υπηρεσίες, συμπεριλαμβανομένων των μεταφορών. Συγκεκριμένα, η πρόοδος στην προώθηση της αποτελεσματικής, διαφανούς και ανταγωνιστικής λειτουργίας της αγοράς στον τομέα των δημόσιων μεταφορών, κυρίως των σιδηροδρομικών μεταφορών που λειτουργούν βάσει συμβάσεων κρατικής παραχώρησης, εξακολουθεί να είναι πολύ περιορισμένη. Σύμφωνα με νέο δείκτη της Επιτροπής, το επίπεδο των περιορισμών στην Ιταλία είναι υψηλότερο από τον σταθμισμένο μέσο όρο στην Ένωση για τα περισσότερα επαγγέλματα που αναλύθηκαν. Στο πλαίσιο δέσμης μέτρων για την αντιμετώπιση των εμποδίων στις αγορές υπηρεσιών, τον Ιανουάριο του 2017 η Επιτροπή εξέδωσε ειδικές κατευθυντήριες γραμμές ανά επάγγελμα για την αντιμετώπιση του ζητήματος σε ανακοίνωσή της σχετικά με συστάσεις μεταρρύθμισης για την κανονιστική ρύθμιση των επαγγελματικών υπηρεσιών.

               (19)

               Ο μεγάλος αριθμός μη εξυπηρετούμενων δανείων στον τραπεζικό τομέα εξακολουθεί να αποτελεί τροχοπέδη για την κερδοφορία των τραπεζών και την ικανότητά τους για δημιουργία κεφαλαίων από εσωτερικές πηγές. Αυτό επιβαρύνει την προσφορά πιστώσεων, ιδίως σε μικρές επιχειρήσεις. Οι πρωτοβουλίες πολιτικής που έχουν αναληφθεί μέχρι σήμερα δεν έχουν ακόμη οδηγήσει σε σημαντική μείωση των μη εξυπηρετούμενων δανείων. Η εποπτική καθοδήγηση σχετικά με τη διαχείριση των μη εξυπηρετούμενων δανείων σε εθνικό επίπεδο παραμένει ανεπαρκής. Οι μεσαίες και μικρές τράπεζες εξακολουθούν να είναι πιο ευάλωτες από ό, τι τα μεγάλα πιστωτικά ιδρύματα. Ως εκ τούτου, η Επιτροπή θα παρακολουθεί την εφαρμογή της μεταρρύθμισης της εταιρικής διακυβέρνησης των μεγαλύτερων αλλά και των μικρών συνεταιριστικών τραπεζών, η οποία είναι καθοριστική για την εξυγίανση του τραπεζικού συστήματος. Παρά το γεγονός ότι έχουν ληφθεί μεταρρυθμιστικά μέτρα πρόσφατα, το πλαίσιο αφερεγγυότητας και αναγκαστικής εκτέλεσης εξακολουθεί να μη συμβάλλει επαρκώς στην ταχεία ρύθμιση και αναδιάρθρωση των μη εξυπηρετούμενων δανείων, ιδίως όσον αφορά μικρές και πολύ μικρές επιχειρήσεις. Το σχέδιο εξουσιοδοτικού νόμου με στόχο την αναμόρφωση και τον εξορθολογισμό των διαδικασιών αφερεγγυότητας και των μέσων αναγκαστικής εκτέλεσης, το οποίο συζητείται επί του παρόντος στο κοινοβούλιο, θα μπορούσε να συμβάλει στην υπέρβαση των υφιστάμενων ανεπαρκειών και στην ανάπτυξη μιας δευτερογενούς αγοράς προβληματικών δανείων στην Ιταλία.

               (20)

               Παρά τη σταδιακή βελτίωση στην αγορά εργασίας, με την υποστήριξη των μεταρρυθμίσεων, η μακροχρόνια ανεργία και η ανεργία των νέων εξακολουθούν να είναι υψηλές (6,7 % και 38 %, αντίστοιχα, το 2016), και περισσότεροι από 1,2 εκατομμύρια νέοι είναι εκτός απασχόλησης, εκπαίδευσης ή κατάρτισης. Παρότι η υλοποίηση των «Εγγυήσεων για τη Νεολαία» (9) έχει σημειώσει μεγάλη πρόοδο, εξακολουθούν να υπάρχουν ορισμένες προκλήσεις προκειμένου να εξασφαλιστεί μια πιο αποτελεσματική και πλήρης εφαρμογή. Το ποσοστό των δικαιούχων εγγυήσεων για τη νεολαία που εξακολουθούν να εργάζονται ή να βρίσκονται σε εκπαίδευση, μαθητεία ή πρακτική άσκηση έξι μήνες μετά από τη λήξη του προγράμματος είναι υψηλότερο από τον μέσο όρο της Ένωσης. Ωστόσο, η απήχηση στον πληθυσμό-στόχο είναι ακόμη χαμηλή και οι περιφερειακές διαφορές στην υλοποίηση παραμένουν σημαντικές. Η μεταρρύθμιση των ενεργητικών πολιτικών για την αγορά εργασίας, συμπεριλαμβανομένου του συστήματος διακυβέρνησής της, βρίσκεται ακόμη σε αρχικό στάδιο και οι υπηρεσίες απασχόλησης εξακολουθούν να είναι ανεπαρκείς, με ευρείες ανισότητες ανά περιφέρεια. Δεν υπάρχει επαρκής ανάπτυξη στον τομέα της εκπαίδευσης ενηλίκων, γεγονός που μπορεί να οδηγήσει σε αρνητικά αποτελέσματα στην αγορά εργασίας για ανειδίκευτους εργαζόμενους.

               (21)

               Η συμμετοχή των γυναικών στην αγορά εργασίας και η δυνατότητα συνεισφοράς τους στο εργατικό δυναμικό παραμένουν σε μεγάλο βαθμό αναξιοποίητες. Το ποσοστό απασχόλησης των γυναικών είναι ένα από τα χαμηλότερα στην Ένωση. Ορισμένα χαρακτηριστικά του συστήματος φορολογίας-παροχών εξακολουθούν να αποθαρρύνουν τα δεύτερα εργαζόμενα μέλη των οικογενειών από τη συμμετοχή στο εργατικό δυναμικό, ενώ η πρόσβαση σε οικονομικά προσιτές υπηρεσίες φροντίδας (για παιδιά και ηλικιωμένους) παραμένει περιορισμένη, με ευρείες ανισότητες ανά περιφέρεια. Η διάρκεια της άδειας πατρότητας συγκαταλέγεται στις μικρότερες στην Ένωση.

               (22)

               Οι δευτεροβάθμιες διαπραγματεύσεις δεν είναι ευρέως διαδεδομένες. Αυτό το γεγονός εμποδίζει την αποδοτική κατανομή των πόρων και την ανταπόκριση των μισθών στις τοπικές οικονομικές συνθήκες. Αυτό οφείλεται επίσης στο πλαίσιο των υφιστάμενων κανόνων και πρακτικών που αφορούν τις συλλογικές διαπραγματεύσεις, το οποίο αφήνει περιορισμένα περιθώρια για διαπραγμάτευση σε τοπικό επίπεδο. Οι συμφωνίες που έχουν υπογραφεί από τους κοινωνικούς εταίρους από τον Ιανουάριο του 2014, με τις οποίες καθορίζονται οι διαδικασίες και τα κριτήρια για τη μέτρηση της αντιπροσωπευτικότητας των συνδικαλιστικών οργανώσεων, και με τις οποίες θα μειωθεί η αβεβαιότητα στις βιομηχανικές σχέσεις δεν έχουν εφαρμοστεί ακόμη. Έχει αποδειχθεί ότι οι φορολογικές εκπτώσεις για μισθολογικές αυξήσεις που σχετίζονται με την παραγωγικότητα δεν αποτελούν αποτελεσματικό μέσο για τη σημαντική επέκταση των δευτεροβάθμιων διαπραγματεύσεων.

               (23)

               Το ποσοστό των ατόμων που αντιμετωπίζουν κίνδυνο φτώχειας ή κοινωνικού αποκλεισμού είναι πολύ υψηλότερο από τον μέσο όρο της Ένωσης, ιδιαίτερα για τα παιδιά και τα άτομα που προέρχονται από οικογένειες μεταναστών. Επίσης, υπάρχουν μεγάλες ανισότητες ανά περιφέρεια. Έχει σημειωθεί ορισμένη πρόοδος όσον αφορά την εθνική στρατηγική για την καταπολέμηση της φτώχειας. Το προσφάτως εγκριθέν καθεστώς εισοδήματος ένταξης αποτελεί θετικό βήμα προς την κατεύθυνση της θέσπισης ενός ενιαίου ολοκληρωμένου προγράμματος για την καταπολέμηση της φτώχειας. Η αποτελεσματικότητα του καθεστώτος αυτού θα εξαρτηθεί από την ορθή εφαρμογή του με την κινητοποίηση επαρκών πόρων (μεταξύ άλλων και μέσω της απλούστευσης διάφορων κοινωνικών επιδομάτων), την κατάλληλη στόχευση μέσω εισοδηματικών κριτηρίων και την κατά προτεραιότητα κατανομή σε οικογένειες με παιδιά, ενώ θα εξαρτηθεί επίσης από αποτελεσματικές επιτόπιες διαδικασίες όσον αφορά την παροχή εισοδηματικής στήριξης αλλά και ολοκληρωμένων υπηρεσιών. Στην παρούσα φάση, δεν είναι σαφές το κατά πόσο οι οικονομικοί πόροι θα είναι επαρκείς για να αντεπεξέλθει η Ιταλία στην πρόκληση με την οποία είναι αντιμέτωπη όσον αφορά τη φτώχεια. Η μέριμνα για πρόσθετους πόρους με παράλληλη τήρηση των δημοσιονομικών στόχων, ο περιορισμός του κατακερματισμού που επικρατεί στο σύστημα κοινωνικής πρόνοιας, ο εξορθολογισμός των κοινωνικών δαπανών και η αντιμετώπιση της προτιμησιακής προσέγγισης υπέρ του συνταξιοδοτικού τομέα παραμένουν σημαντικές προκλήσεις.

               (24)

               Στο πλαίσιο του Ευρωπαϊκού Εξαμήνου του 2017, η Επιτροπή προέβη σε ολοκληρωμένη ανάλυση της οικονομικής πολιτικής της Ιταλίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017 και το εθνικό πρόγραμμα μεταρρυθμίσεων για το 2017, καθώς και τη συνέχεια που δόθηκε στις συστάσεις που είχαν απευθυνθεί προς την Ιταλία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Ιταλία αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (25)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017 και η γνώμη (10) του αποτυπώνεται ιδίως στη σύσταση 1 κατωτέρω.

               (26)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω,

         ΣΥΝΙΣΤΑ στην Ιταλία να λάβει μέτρα το 2017 και το 2018 προκειμένου:

               1.

               Να καταβάλει ουσιαστική δημοσιονομική προσπάθεια το 2018, σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, λαμβάνοντας υπόψη την ανάγκη να ενισχυθεί η συνεχιζόμενη ανάκαμψη και να διασφαλιστεί η διατηρησιμότητα των δημόσιων οικονομικών της Ιταλίας. Να εξασφαλίσει την έγκαιρη εφαρμογή του προγράμματος ιδιωτικοποιήσεων και να χρησιμοποιήσει τα έκτακτα κέρδη για να επιταχύνει τη μείωση του δείκτη χρέους γενικής κυβέρνησης προς το ΑΕΠ. Να μετατοπίσει τη φορολογική επιβάρυνση από τους συντελεστές παραγωγής σε μορφές φορολογίας λιγότερο επιζήμιες για την ανάπτυξη με ουδέτερο από δημοσιονομική άποψη τρόπο μέσω αποφασιστικών μέτρων με στόχο τη μείωση του αριθμού και του πεδίου εφαρμογής των φορολογικών δαπανών, μέσω της μεταρρύθμισης του παρωχημένου συστήματος κτηματολογικών αξιών και μέσω της εκ νέου θέσπισης του φόρου πρώτης κατοικίας για νοικοκυριά με υψηλά εισοδήματα. Να επεκτείνει την υποχρεωτική χρήση της ηλεκτρονικής τιμολόγησης και των ηλεκτρονικών πληρωμών.

               2.

               Να μειώσει τη διάρκεια εκδίκασης των υποθέσεων στην αστική δικαιοσύνη μέσω της αποτελεσματικής διαχείρισης των υποθέσεων και κανόνων που διασφαλίζουν τη διαδικαστική πειθαρχία. Να εντατικοποιήσει τα μέτρα για την καταπολέμηση της διαφθοράς, ιδίως μέσω της αναθεώρησης των διατάξεων περί παραγραφής. Να ολοκληρώσει τις μεταρρυθμίσεις στην απασχόληση στον δημόσιο τομέα και να βελτιώσει την αποδοτικότητα των επιχειρήσεων κρατικής ιδιοκτησίας. Να εκδώσει άμεσα και να εφαρμόσει τον νόμο για τον ανταγωνισμό ο οποίος βρίσκεται ακόμη σε εκκρεμότητα και να αντιμετωπίσει τους εναπομείναντες περιορισμούς στον ανταγωνισμό.

               3.

               Να επιταχύνει τη μείωση των μη εξυπηρετούμενων δανείων και να εντείνει τα κίνητρα για εξυγίανση και αναδιάρθρωση των ισολογισμών, ιδίως στο τμήμα της αγοράς το οποίο περιλαμβάνει τις τράπεζες που τελούν υπό εθνική εποπτεία. Να εγκρίνει ολοκληρωμένη αναμόρφωση του κανονιστικού πλαισίου για την αφερεγγυότητα και την αναγκαστική εκτέλεση.

               4.

               Με τη συμμετοχή των κοινωνικών εταίρων, να ενισχύσει το πλαίσιο των συλλογικών διαπραγματεύσεων για να καταστεί δυνατό οι συλλογικές συμβάσεις να λαμβάνουν καλύτερα υπόψη τις κατά τόπους διαφορετικές συνθήκες. Να εξασφαλίσει αποτελεσματικές ενεργητικές πολιτικές για την αγορά εργασίας. Να διευκολύνει την απασχόληση για τα δεύτερα εργαζόμενα μέλη της οικογένειας. Να εξορθολογίσει τις κοινωνικές δαπάνες και να βελτιώσει τη σύνθεσή τους.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1174/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με κατασταλτικά μέτρα για τη διόρθωση των υπερβολικών μακροοικονομικών ανισορροπιών στην ευρωζώνη (ΕΕ L 306 της 23.11.2011, σ. 8).

      (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (6)  Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

      (7)  Το εν λόγω ποσό βασίζεται στις εκτιμώμενες συνολικές δημοσιονομικές δαπάνες στο πλαίσιο του προγράμματος σταθερότητας για το 2017, οι οποίες ανέρχονται σε 0,25 % του ΑΕΠ και από τις οποίες αφαιρούνται οι προσωρινές αποκλίσεις της τάξης του 0,03 % του ΑΕΠ και 0,06 % που εγκρίθηκαν το 2015 και 2016 αντιστοίχως. Στη γνωμοδότησή της σχετικά με το σχέδιο δημοσιονομικού προγράμματος της Ιταλίας για το 2017, η Επιτροπή ανακοίνωσε ότι είναι πρόθυμη να εξετάσει πρόσθετη απόκλιση λόγω της αμείωτης έκτακτης εισροής προσφύγων στην Ιταλία, και υπό το πρίσμα των συμπερασμάτων του Ευρωπαϊκού Συμβουλίου του Οκτωβρίου 2016, στα οποία αναγνωρίζεται η «σημαντική συνεισφορά, μεταξύ άλλων οικονομικού χαρακτήρα, από τα κράτη μέλη της πρώτης γραμμής, τα τελευταία χρόνια».

      (8)  Στη γνωμοδότησή της για το σχέδιο δημοσιονομικού προγράμματος της Ιταλίας για το 2017, η Επιτροπή θεώρησε ότι οι δαπάνες που προορίζονται για τη διαχείριση καταστάσεων έκτακτης ανάγκης και το προληπτικό σχέδιο επενδύσεων για την προστασία της εθνικής επικράτειας έναντι σεισμικών κινδύνων θα μπορούσαν να θεωρηθούν δαπάνες ολοκληρωμένου χαρακτήρα. Για τα επόμενα έτη, στους πόρους που προορίζονται για τον σκοπό αυτό, μόνο θετικές μικρής κλίμακας αλλαγές θα θεωρούνται επιλέξιμες για περαιτέρω πιθανές προσωρινές αποκλίσεις.

      (9)  Σύσταση του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία (ΕΕ C 120 της 26.4.2013, σ. 1).

      (10)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 9ης Ιουλίου 2013 , σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2013 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για την περίοδο 2012-2016

text:
               30.7.2013

               EL

               Επίσημη Εφημερίδα της Ευρωπαϊκής Ένωσης

               C 217/14

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 9ης Ιουλίου 2013
   σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2013 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για την περίοδο 2012-2016
   2013/C 217/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη την γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010 το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Ζητήθηκε από τα κράτη μέλη να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 10 Ιουλίου 2012, το Συμβούλιο εξέδωσε σύσταση σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2012 («σύσταση του 2012»), και διατύπωσε τη γνώμη του σχετικά με το επικαιροποιημένο πρόγραμμα σύγκλισης της Τσεχικής Δημοκρατίας για την περίοδο 2012-2015.

               (5)

               Στις 28 Νοεμβρίου 2012, η Επιτροπή εξέδωσε την Ετήσια Επισκόπηση της Ανάπτυξης (3), δίνοντας το εναρκτήριο λάκτισμα για το Ευρωπαϊκό Εξάμηνο του 2013 για τον συντονισμό των οικονομικών πολιτικών. Επίσης, στις 28 Νοεμβρίου 2012, η Επιτροπή, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (4), εξέδωσε τη δεύτερη έκθεση του μηχανισμού επαγρύπνησης, στην οποία η Τσεχική Δημοκρατία δεν ονομάζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Το Ευρωπαϊκό Κοινοβούλιο συμμετείχε δεόντως στο Ευρωπαϊκό Εξάμηνο κατά τον κανονισμό (ΕΚ) αριθ. 1466/97 και στις 7 Φεβρουαρίου 2013 εξέδωσε ψήφισμα για την απασχόληση και τις κοινωνικές πτυχές στην Ετήσια έκθεση ανάπτυξης 2013 και ένα ψήφισμα για τη συμβολή στην έκθεση αυτή.

               (7)

               Στις 14 Μαρτίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 17 Απριλίου 2013, η Τσεχική Δημοκρατία υπέβαλε το εθνικό πρόγραμμα μεταρρυθμίσεων για το 2013 και στις 26 Απριλίου 2013 το πρόγραμμα σύγκλισης 2012-2016. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν συγχρόνως.

               (9)

               Βάσει της αξιολόγησης του προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι η Τσεχική Δημοκρατία έχει μειώσει το ονομαστικό έλλειμμα κατά 1,4 % (5) του ΑΕΠ από το 2009 έως το 2012 λόγω των σημαντικών προσπαθειών εξυγίανσης και ότι, βάσει των τρεχουσών προσδοκιών, βρίσκεται σε καλό δρόμο για τη διόρθωση του υπερβολικού ελλείμματος. Το μακροοικονομικό σενάριο στο οποίο στηρίζονται οι δημοσιονομικές προβολές του προγράμματος, είναι εύλογο. Σύμφωνα με το πρόγραμμα σύγκλισης, η αύξηση του πραγματικού ΑΕΠ αναμένεται να είναι 0 % και 1,2 % το 2013 και το 2014, αντίστοιχα, έναντι – 0,4 % και 1,6 % το 2013 και 2014 αντιστοίχως στις εαρινές προβλέψεις της Επιτροπής του 2013. Ο στόχος της δημοσιονομικής στρατηγικής που περιγράφεται στο πρόγραμμα είναι να διατηρηθεί το έλλειμμα γενικής κυβέρνησης κάτω από το 3 % της τιμής αναφοράς του ΑΕΠ. Ο στόχος να μειωθεί το 2013 το έλλειμμα της γενικής κυβέρνησης στο 2,8 % του ΑΕΠ εναρμονίζεται με την προθεσμία για τη διόρθωση του υπερβολικού ελλείμματος που θεσπίζεται στη σύσταση του Συμβουλίου της 2ας Δεκεμβρίου 2009. Στις εαρινές προβλέψεις της Επιτροπής του 2013, το δημόσιο έλλειμμα υπολογίζεται σε 2,9 % και 3 % του ΑΕΠ το 2013 και το 2014, αντιστοίχως. Υπάρχει κίνδυνος τα δημοσιονομικά αποτελέσματα του 2013 να είναι χειρότερα από τα αναμενόμενα λόγω πρόσθετων διορθώσεων στις επιστροφές κονδυλίων της ΕΕ. Το θετικό στοιχείο είναι ότι τα έκτακτα έσοδα που συνδέονται με τη σχεδιαζόμενη δημοπράτηση νέων ζωνών συχνοτήτων τηλεπικοινωνιών θα μπορούσαν να οδηγήσουν σε καλύτερα από το αναμενόμενο δημοσιονομικά αποτελέσματα το 2013.
               Το πρόγραμμα σύγκλισης επιβεβαιώνει τον προηγούμενο μεσοπρόθεσμο στόχο για έλλειμμα 1 % του ΑΕΠ, ο οποίος αντανακλά επαρκώς τις απαιτήσεις του συμφώνου σταθερότητας και ανάπτυξης. Το (εκ νέου υπολογισθέν) διαρθρωτικό δημοσιονομικό έλλειμμα αναμένεται να αυξηθεί κατά 0,3 %, 0,2 % και 0,5 % του ΑΕΠ κατά τα έτη 2014, 2015 και 2016, αντιστοίχως· συνεπώς, δεν προβλέπεται στο πρόγραμμα καμία προσαρμογή για την επίτευξη του μεσοπρόθεσμου στόχου, και τούτο δεν ευθυγραμμίζεται με το σύμφωνο σταθερότητας και ανάπτυξης. Ο ρυθμός αύξησης των δημοσίων δαπανών είναι σύμφωνος με την τιμή αναφοράς για τις δαπάνες που προβλέπει το σύμφωνο σταθερότητας και ανάπτυξης για το 2014, αλλά αποκλίνει κατά 0,3 % και 0,5 % του ΑΕΠ για τα έτη 2015 και 2016 αντίστοιχα· υποτίθενται βελτιώσεις 0,5 % ΑΕΠ προς τον μεσοπρόθεσμο στόχο, που θεωρούνται επαρκείς από την Επιτροπή. Σύμφωνα με το πρόγραμμα σύγκλισης, ο δείκτης χρέους προς το ΑΕΠ αναμένεται ότι θα συνεχίσει να αυξάνεται κατά τη διάρκεια του προγράμματος, αν και με επιβραδυνόμενους ρυθμούς, και να φθάσει σε 51,9 % του ΑΕΠ το 2016.

               (10)

               Η ταχεία και διαρκής ανάκαμψη παρεμποδίζεται στην Τσεχική Δημοκρατία από επανειλημμένες περικοπές των δαπανών δημοσίων επενδύσεων. Η διαφύλαξη των δαπανών που προωθούν την ανάπτυξη, και έχουν υψηλό πολλαπλασιαστικό αποτέλεσμα, συμπεριλαμβανομένων έργων που συγχρηματοδοτούνται από τα ταμεία της ΕΕ, όχι μόνο θα βοηθούσε τη στήριξη της ανάκαμψης, αλλά θα μπορούσε επίσης να συμβάλει στην αντιμετώπιση των μακροπρόθεσμων προκλήσεων. Θα μπορούσαν να προκύψουν σημαντικές ωφέλειες για την ανάπτυξη από την ιεράρχηση των δαπανών για μέτρα που αποβλέπουν στην αύξηση της απασχόλησης, της έρευνας και καινοτομίας, της εκπαίδευσης, των υπηρεσιών παιδικής μέριμνας και των έργων υποδομής. Ταυτόχρονα, έχει καθοριστική σημασία η εξασφάλιση της νομιμότητας, της κανονικότητας και της αποτελεσματικότητας αυτών των δαπανών.

               (11)

               Το 2012, σημειώθηκε περιορισμένη πρόοδος στη φορολογική μεταρρύθμιση. Ενώ ο φόρος μεταβίβασης ακινήτων αυξήθηκε, δεν έχουν ληφθεί μέτρα για να αυξηθεί το πολύ χαμηλό επίπεδο των περιοδικών φόρων περιουσίας. Έχουν εγκαταλειφθεί τα σχέδια για επιβολή φόρου CO2 και κατάργηση των απαλλαγών από τους ειδικούς φόρους κατανάλωσης στο φυσικό αέριο για θέρμανση. Ο τεκμαρτός φορολογικός συντελεστής επί της κατανάλωσης ενέργειας είναι κάτω από τον μέσο όρο της ΕΕ και τα τέλη κυκλοφορίας οχημάτων εξακολουθούν να είναι πολύ χαμηλά. Διαρθρωτικές προκλήσεις εξακολουθούν να υπάρχουν επίσης στη φορολογία της εργασίας, και επηρεάζουν ιδίως τα άτομα με χαμηλά εισοδήματα και τους εργαζομένους μερικής απασχόλησης. Μόνον οριακά μέτρα ελήφθησαν για να μειωθούν οι διαφορές στη φορολογική μεταχείριση μεταξύ μισθωτών και αυτοαπασχολούμενων. Η Τσεχική Δημοκρατία έχει επίσης περιθώρια για περαιτέρω βελτίωση της αποτελεσματικότητας της φορολογικής διοίκησης. Όσον αφορά τους φόρους εισοδήματος φυσικών προσώπων και εταιρειών, η κυβέρνηση σχεδιάζει να θεσπίσει ένα ενιαίο σημείο είσπραξης το 2015, με το οποίο θα μπορούσε να εκσυγχρονιστεί αποτελεσματικά η φορολογική διοίκηση και να μειωθεί η πολυπλοκότητα του υφιστάμενου συστήματος. Ωστόσο, ένα μειονέκτημα της μεταρρύθμισης είναι ότι οι φορολογικές βάσεις για τον φόρο εισοδήματος φυσικών προσώπων, για τις εισφορές ασφαλίσεως υγείας και για τις κοινωνικές εισφορές δεν θα εναρμονιστούν, αφήνοντας έτσι ανεκμετάλλευτο ένα μεγάλο μέρος των δυνητικών οφελών της μεταρρύθμισης.

               (12)

               Η Τσεχική Δημοκρατία παρουσιάζει κενό διατηρησιμότητας ανερχόμενο σε 5,0 % του ΑΕΠ, ποσοστό υψηλότερο από τον μέσο όρο της ΕΕ. Το κενό αυτό αντανακλά σε μεγάλο βαθμό το προβλεπόμενο μακροπρόθεσμο κόστος της δημογραφικής γήρανσης, το οποίο οφείλεται στις αναμενόμενες αυξήσεις των συνταξιοδοτικών δαπανών και των δαπανών για ιατροφαρμακευτική και μακροχρόνια περίθαλψη. Η ηλικία υποχρεωτικής συνταξιοδότησης αυξάνεται βραδέως για τους άντρες. Η αύξηση της πραγματικής ηλικίας συνταξιοδότησης με μια καλύτερη ευθυγράμμιση της ηλικίας και των απολαβών συνταξιοδότησης με τις αλλαγές στην προσδοκία ζωής, σε σύγκριση με τη σημερινή νομοθεσία, θα ενίσχυαν σημαντικά τη διατηρησιμότητα του συστήματος. Η συμπλήρωση των αλλαγών αυτών με μια επανεξέταση της μεθόδου τιμαριθμικής αναπροσαρμογής, με βάση τις τιμές, θα έφερνε οικονομίες μακροπροθέσμως.

               (13)

               Σε αντίθεση με τη σύσταση του 2012, η κυβέρνηση θέσπισε ένα πρόγραμμα πρόωρης συνταξιοδότησης το 2013, το οποίο προσφέρει τη δυνατότητα να χορηγείται σύνταξη έως πέντε έτη πριν από τη νόμιμη ηλικία συνταξιοδότησης. Οι συντάξεις πρόωρης συνταξιοδότησης πρόκειται να καταβληθούν από τον (τρίτο) πυλώνα συνταξιοδοτικής αποταμίευσης. Ωστόσο, ο πυλώνας επιδοτείται ουσιαστικά από το κράτος μέσω της άμεσης συμμετοχής των ασφαλισμένων και της φορολογικής έκπτωσης των εισφορών. Ανεξάρτητα από το εάν στην πράξη τα κριτήρια επιλεξιμότητας για απόκτηση πρόσβασης στο πρόγραμμα θα καλυφθούν από περιορισμένο μόνο αριθμό ατόμων, όπως αναμένει η κυβέρνηση, το μέτρο επιτρέπει στους δικαιούχους να χρησιμοποιούν την προγενέστερα καταβληθείσα δημόσια επιδότηση για σκοπό που αντίκειται στις πολιτικές προώθησης της παράτασης του επαγγελματικού βίου.

               (14)

               Η αναμενόμενη αύξηση των δαπανών για την υγεία και τη μακροχρόνια περίθαλψη ευθύνεται επίσης σε μεγάλο βαθμό για το κόστος της δημογραφικής γήρανσης και το μεγάλο κενό διατηρησιμότητας. Τα τελευταία χρόνια έχουν εφαρμοστεί στην Τσεχική Δημοκρατία μεταρρυθμίσεις με στόχο τη βελτίωση της αποτελεσματικότητας του συστήματος υγείας μέσω του περιορισμού του κόστους και λύσεων περισσότερο προσανατολισμένων στην αγορά. Εντούτοις, τα προβλήματα που εξακολουθούν να υφίστανται. Σε σύγκριση με άλλα κράτη μέλη, το τσεχικό σύστημα ιατροφαρμακευτικής περίθαλψης έχει την τάση να εστιάζεται υπερβολικά στην νοσοκομειακή περίθαλψη, γεγονός που οδηγεί σε αναποτελεσματικότητα. Υπάρχουν περιθώρια να βελτιωθεί η παροχή φροντίδας κατά τον πλέον κλινικά πρόσφορο και οικονομικώς αποδοτικό τρόπο, για παράδειγμα εφαρμόζοντας την εισαγωγή την ημέρα της χειρουργικής επέμβασης και μειώνοντας τις μη ενδεδειγμένες περιόδους παραμονής σε νοσοκομεία εντατικής νοσηλείας.

               (15)

               Σύμφωνα με πρόσφατες προβλέψεις του ΟΟΣΑ, η πλήρης σύγκλιση των ποσοστών απασχόλησης γυναικών και ανδρών θα ανέστειλε την προβλεπόμενη μείωση του συνολικού εργατικού δυναμικού και θα αύξανε το κατά κεφαλήν ΑΕΠ κατά 16,5 % έως το 2030. Η κυβέρνηση πρότεινε στις 22 Μαΐου 2013 σχέδιο νόμου για την ίδρυση «παιδικών ομάδων» υπό την εποπτεία επαγγελματιών βρεφοκόμων, συνοδευόμενο από φορολογικές επιδοτήσεις για τους παρόχους μέριμνας και τις συμμετέχουσες οικογένειες. Αυτό είναι ένα βήμα προς τη σωστή κατεύθυνση, αλλά συνιστά μερική μόνο απάντηση στο θέμα αυτό. Με τη συνεχιζόμενη έλλειψη εγκαταστάσεων παιδικής μέριμνας, ιδίως για παιδιά ηλικίας κάτω των τριών ετών, υπάρχουν ανάγκες πρόσθετης αύξησης της οικονομικής υποστήριξης της παροχής υπηρεσιών φροντίδας σε παιδιά προσχολικής ηλικίας. Η απασχολησιμότητα και η συμμετοχή στην αγορά εργασίας των μειονεκτούντων ατόμων παραμένει επίσης πρόβλημα: υπάρχει περιθώριο για αύξηση της αποδοτικότητας και της αποτελεσματικότητας των δημόσιων υπηρεσιών απασχόλησης.

               (16)

               Η σύσταση του 2012 σχετικά με τη δημόσια διοίκηση ανέφεραν ειδικά την ανάγκη αύξησης της αποτελεσματικότητας της δημόσιας διοίκησης και την ενίσχυση της καταπολέμησης της διαφθοράς. Ωστόσο, έχει σημειωθεί περιορισμένη μόνο πρόοδος όσον αφορά τη θέσπιση των νομικών πράξεων προτεραιότητας στο πλαίσιο της τσεχικής στρατηγικής καταπολέμησης της διαφθοράς για το 2011-2012. Μια νέα στρατηγική καταπολέμησης της διαφθοράς την περίοδο 2013-2014, που εγκρίθηκε από την κυβέρνηση τον Ιανουάριο του 2013, χρειάζεται να συνοδευτεί από επείγουσα έγκριση των εκκρεμών πράξεων προτεραιότητας, όπως ο νόμος περί δημοσίων υπαλλήλων. Στη νέα αυτή νομοθεσία θα πρέπει να γίνεται επαρκής διάκριση μεταξύ προσώπων που επιλέγονται με πολιτικά κριτήρια και μη πολιτικού προσωπικού, να διασφαλίζεται η ανεξαρτησία των δημοσίων υπαλλήλων και να δημιουργείται ένα λειτουργικό σύστημα σταδιοδρομίας που θα μειώνει τη μεγάλη εναλλαγή προσωπικού. Η Τσεχική Δημοκρατία έχει πραγματοποιήσει σημαντική πρόοδο στην εφαρμογή του νόμου περί δημοσίων συμβάσεων, που τέθηκε σε ισχύ τον Απρίλιο του 2012. Ωστόσο, έχουν αναφερθεί από τις τοπικές αρχές δυσκολίες κατά την εφαρμογή του νόμου αυτού. Όσον αφορά τη χρησιμοποίηση των κονδυλίων της ΕΕ, τα περισσότερα από τα μέτρα που περιλαμβάνονται στο σχέδιο δράσης για την ενίσχυση του συστήματος διαχείρισης και ελέγχου εφαρμόστηκαν μέχρι τα τέλη του 2012. Ωστόσο, οι τσεχικές αρχές θα χρειαστεί να εξασφαλίσουν τη συνεχή παρακολούθηση του σχεδίου δράσης.

               (17)

               Στο επίπεδο της υποχρεωτικής εκπαίδευσης, τα αποτελέσματα που επιτυγχάνουν οι τσέχοι μαθητές στο πλαίσιο διεθνών συγκρίσεων κυμαίνονται γενικά στον μέσο όρο. Στα μαθηματικά και τις φυσικές επιστήμες, ωστόσο, τα αποτελέσματα της εκπαίδευσης παρουσιάζουν ταχεία επιδείνωση με την πάροδο του χρόνου. Οι τσεχικές αρχές ανταποκρίθηκαν με σειρά μέτρων που έχουν ως συνέπεια την ανάπτυξη ελάχιστων προτύπων εκπαίδευσης, τα οποία πρέπει να χρησιμοποιούνται κατά τις εξετάσεις μαθητών σε εθνικό επίπεδο. Ωστόσο, θα πρέπει να αναπτυχθεί ένα πιο ολοκληρωμένο σύστημα, που θα διασφαλίζει ότι οι μαθητές, οι εκπαιδευτικοί και τα σχολεία που υστερούν στις εξετάσεις θα λαμβάνουν συστηματική στήριξη, γεγονός που θα αυξήσει περισσότερο τον βαθμό φιλοδοξίας της μεταρρύθμισης. Η κύρια πρόκληση για την ανώτατη εκπαίδευση στην Τσεχική Δημοκρατία είναι να διασφαλίσει ότι όλο και περισσότεροι σπουδαστές διαθέτουν τις δεξιότητες που απαιτούνται για να πετύχουν στην αγορά εργασίας. Συζητείται η μεταρρύθμιση του νόμου για την τριτοβάθμια εκπαίδευση, ώστε να θεσπιστούν διαφοροποιημένες ρυθμίσεις χρηματοδότησης και να ενισχυθεί η πιστοποίηση. Αυτές είναι συναφείς και φιλόδοξες προτάσεις, αν και ο πραγματικός αντίκτυπός τους θα εξαρτηθεί από τον τελικό σχεδιασμό της μεταρρύθμισης. Οι αρχές σχεδιάζουν επίσης να εκδώσουν αναθεωρημένα πρότυπα αξιολόγησης για τη χρηματοδότηση των ερευνητικών ιδρυμάτων. Η αύξηση του μεριδίου των δεικτών ποιότητας, περιλαμβανομένης και της προώθησης της συνεργασίας με τον επιχειρηματικό τομέα, θα μπορούσαν να συνδράμουν το τσεχικό σύστημα έρευνας και καινοτομίας στην επίτευξη υψηλότερου επιπέδου αριστείας.

               (18)

               Η Τσεχική Δημοκρατία είναι μεταξύ των κρατών μελών της ΕΕ με τον υψηλότερο αριθμό νομοθετικά κατοχυρωμένων επαγγελμάτων. Το 2012 διεξήχθη δημόσια διαβούλευση σχετικά με την αναθεώρηση του κανονιστικού πλαισίου για τα επαγγέλματα και τα αποτελέσματα θα παρουσιαστούν το 2013. Αυτό αποτελεί σημαντικό βήμα για να μειωθούν ή να εξαλειφθούν τα εμπόδια στα επαγγέλματα για τα οποία η κανονιστική ρύθμιση δεν αποδεικνύεται αναγκαία ή θεωρείται υπερβολική (περιλαμβανομένης της διάρκειας της υποχρεωτικής πρακτικής άσκησης) και στα οποία η ευκολότερη πρόσβαση θα μπορούσε να απελευθερώσει περαιτέρω απασχόληση και οικονομική μεγέθυνση. Παρά τις βελτιώσεις που παρατηρήθηκαν τα τελευταία έτη, η Τσεχική Δημοκρατία παρουσιάζει ακόμη μια από τις υψηλότερες εντάσεις ενέργειας και χαμηλή αποτελεσματικότητα στην ΕΕ, ιδίως στα κτίρια.

               (19)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Τσεχικής Δημοκρατίας. Αξιολόγησε το πρόγραμμα σύγκλισης και το εθνικό πρόγραμμα μεταρρύθμισης. Έλαβε υπόψη όχι μόνον τη συνάφειά τους για διατηρήσιμη δημοσιονομική και κοινωνικοοικονομική πολιτική στην Τσεχική Δημοκρατία, αλλά και τη συμμόρφωσή τους προς τους κανόνες και τις κατευθυντήριες γραμμές της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ευρωπαϊκής Ένωσης μέσω της συμβολής της ΕΕ στις μελλοντικές εθνικές αποφάσεις. Οι συστάσεις που διατυπώνει στο πλαίσιο του Ευρωπαϊκού Εξαμήνου αντικατοπτρίζονται στις συστάσεις 1 έως 7 κατωτέρω.

               (20)

               Βάσει της παρούσας αξιολόγησης, το Συμβούλιο εξέτασε το πρόγραμμα σύγκλισης της Τσεχικής Δημοκρατίας και η γνώμη του (6) αντικατοπτρίζεται ιδίως στη σύσταση 1 κατωτέρω,

         ΣΥΝΙΣΤΑ να αναλάβει η Τσεχική Δημοκρατία δράση κατά την περίοδο 2013-2014 προκειμένου:

               1.

               Να εφαρμόσει, κατά τα προβλεπόμενα, τον προϋπολογισμό για το έτος 2013, ούτως ώστε να διορθώσει με βιώσιμο τρόπο το υπερβολικό έλλειμμα και να υλοποιήσει την προσπάθεια διαρθρωτικής προσαρμογής που προσδιορίζεται στις συστάσεις που διατύπωσε το Συμβούλιο στο πλαίσιο της διαδικασίας υπερβολικού ελλείμματος. Για το έτος 2014 και μετά, να ενισχύσει και να εφαρμόσει απαρέγκλιτα τη δημοσιονομική στρατηγική, με τη στήριξη επαρκώς προσδιορισμένων μέτρων, και να εξασφαλίσει κατάλληλη δημοσιονομική προσπάθεια ώστε να επιτευχθεί επαρκής πρόοδος προς την επίτευξη του μεσοπρόθεσμου στόχου. Να δώσει προτεραιότητα στις δαπάνες που προωθούν την ανάπτυξη, μεταξύ άλλων με την έγκαιρη ανάληψη δέσμευσης για τα υπολειπόμενα έργα που συγχρηματοδοτούνται με κονδύλια της ΕΕ στο πλαίσιο του τρέχοντος δημοσιονομικού πλαισίου.

               2.

               Να μειώσει το υψηλό επίπεδο φορολογίας της εργασίας στρέφοντας τη φορολογία σε τομείς λιγότερο ζημιογόνους για την ανάπτυξη, για παράδειγμα επιβάλλοντας επαναλαμβανόμενους φόρους στη στέγαση και τέλη κυκλοφορίας οχημάτων. Να μειώσει περαιτέρω τις διαφορές μεταξύ μισθωτών και αυτοαπασχολούμενων όσον αφορά τη φορολογική μεταχείριση. Να βελτιώσει τη φορολογική συμμόρφωση και να μειώσει το κόστος συμμόρφωσης με τη θέσπιση του ενιαίου σημείου είσπραξης και την εναρμόνιση των φορολογικών βάσεων για τον φόρο εισοδήματος φυσικών προσώπων, και τις κοινωνικές εισφορές και τις εισφορές ασφάλισης υγείας.

               3.

               Να αυξήσει την πραγματική ηλικία συνταξιοδότησης με μια σύνδεση μεταξύ της νόμιμης ηλικίας και των προσόδων συνταξιοδότησης και του προσδόκιμου ζωής, και να αναθεωρήσει τον μηχανισμό τιμαριθμικής αναπροσαρμογής. Να συνοδεύσει την αύξηση της ηλικίας συνταξιοδότησης με τα μέτρα για την προώθηση της απασχολησιμότητας των ατόμων μεγαλύτερης ηλικίας και να μειώσει τις δυνατότητες πρόωρης εξόδου από την εργασία. Ειδικότερα, να άρει τη δημόσια επιδότηση του προγράμματος πρόωρης συνταξιοδότησης. Να λάβει μέτρα για να βελτιώσει σημαντικά τη σχέση κόστους-αποτελεσματικότητας των δαπανών για την ιατροφαρμακευτική περίθαλψη, ιδίως για νοσοκομειακή περίθαλψη.

               4.

               Να λάβει και άλλα μέτρα για την ενίσχυση της αποδοτικότητας και της αποτελεσματικότητας των δημόσιων υπηρεσιών απασχόλησης. Να αυξήσει σημαντικά τη χωρίς αποκλεισμούς διαθεσιμότητα υπηρεσιών παιδικής μέριμνας, με εστίαση στα παιδιά ηλικίας έως τριών ετών και στη συμμετοχή των παιδιών Ρομά, ιδίως με τη θέσπιση και την εφαρμογή του νόμου περί εγκαταστάσεων παιδικής μέριμνας και την ενίσχυση της δυναμικότητας των δημόσιων και ιδιωτικών υπηρεσιών παιδικής μέριμνας.

               5.

               Να εξασφαλίσει την εφαρμογή της στρατηγικής για την καταπολέμηση της διαφθοράς κατά την περίοδο 2013-2014. Να εκδώσει νόμο περί δημοσίων υπαλλήλων ο οποίος θα πρέπει να διασφαλίζει μια σταθερή, αποτελεσματική και επαγγελματική δημόσια διοίκηση. Να βελτιώσει τη διαχείριση των κονδυλίων της ΕΕ ενόψει της περιόδου προγραμματισμού 2014-2020. Να ενισχύσει την ικανότητα υλοποίησης δημόσιων διαγωνισμών σε τοπικό και περιφερειακό επίπεδο.

               6.

               Να θεσπίσει σφαιρικό πλαίσιο αξιολόγησης στην υποχρεωτική εκπαίδευση και να λάβει στοχευμένα μέτρα για την υποστήριξη των σχολείων που καταλαμβάνουν χαμηλές θέσεις στην κατάταξη όσον αφορά τα εκπαιδευτικά αποτελέσματα. Να θεσπίσει μέτρα βελτίωσης της πιστοποίησης και της χρηματοδότησης της τριτοβάθμιας εκπαίδευσης. Να αυξήσει το μερίδιο της χρηματοδότησης των ερευνητικών ιδρυμάτων που βασίζεται στις επιδόσεις

               7.

               Με βάση την υπό εξέλιξη επανεξέταση, να προχωρήσει στη μεταρρύθμιση των νομοθετικά κατοχυρωμένων επαγγελμάτων, μειώνοντας ή εξαλείφοντας τους φραγμούς εισόδου και την αποκλειστικότητα στην άσκηση δραστηριοτήτων όταν δεν δικαιολογούνται. Να λάβει περαιτέρω μέτρα για τη βελτίωση της ενεργειακής απόδοσης στους τομείς των κτηρίων και της βιομηχανίας.

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 209 της 2.8.1997, σ. 1.

      (2)  Διατηρήθηκε για το 2013 με την απόφαση 2013/208/EE του Συμβουλίου, της 22ας Απριλίου 2013, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 118 της 30.4.2013, σ. 21).

      (3)  EE C 219 της 24.7.2012, σ. 17.

      (4)  ΕΕ L 306 της 23.11.2011, σ. 25.

      (5)  Το έλλειμμα γενικής κυβέρνησης 2012 περιλαμβάνει και την έκτακτη επίπτωση της ψήφισης του Νόμου για την αποζημίωση των εκκλησιών (1,5 % ΑΕΠ) που θα αυξήσει το έλλειμμα.

      (6)  Βάσει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση της Επιτροπής, της  8ης Μαΐου 2006 , για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας   (Κείμενο που παρουσιάζει ενδιαφέρον για τον ΕΟΧ)

text:
               12.5.2006

               EL

               Επίσημη Εφημερίδα της Ευρωπαϊκής Ένωσης

               L 125/38

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 8ης Μαΐου 2006
   για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας
   (Κείμενο που παρουσιάζει ενδιαφέρον για τον ΕΟΧ)
   (2006/339/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,
   Εκτιμώντας τα ακόλουθα:

               (1)

               Το Νοέμβριο του 2002, η Επιτροπή εξέδωσε ανακοίνωση προς το Ευρωπαϊκό Κοινοβούλιο και το Συμβούλιο σχετικά με στρατηγική της Ευρωπαϊκής Ένωσης για τη μείωση των ατμοσφαιρικών εκπομπών των ποντοπόρων πλοίων (1), με την οποία παρότρυνε τις λιμενικές αρχές να ζητούν από τα πλοία να παρέχουν σχετικά κίνητρα για το σκοπό αυτό και να τα διευκολύνουν να χρησιμοποιούν ηλεκτρικό ρεύμα παραγόμενο από χερσαίες μονάδες ενόσω είναι ελλιμενισμένα.

               (2)

               Το Ευρωπαϊκό Κοινοβούλιο, στο ψήφισμά του της 4ης Δεκεμβρίου 2003 σχετικά με τη στρατηγική αυτή (2), επεσήμανε ότι η χρήση ηλεκτρικής ενέργειας από χερσαίες μονάδες κατά τον ελλιμενισμό θα μπορούσε να διευκολυνθεί με τη σύνταξη έκθεσης στην οποία να περιγράφονται θετικά παραδείγματα αυτών των μέτρων, καθώς και το αντίστοιχο κόστος και όφελος.

               (3)

               Το Συμβούλιο, στα συμπεράσματά του της 22ας Δεκεμβρίου 2003 σχετικά με τη στρατηγική αυτή (3), αναγνώρισε ότι δεν αντιμετωπίζονται όλα τα περιβαλλοντικά προβλήματα με το σωστό τρόπο σε διεθνές επίπεδο, και, ιδίως, ότι η συμβολή των ποντοπόρων πλοίων στη συγκέντρωση σωματιδίων και όζοντος, καθώς και των προδρόμων του, στην ατμόσφαιρα πρέπει να τύχει περαιτέρω εξέτασης.

               (4)

               Η Επιτροπή, στο πλαίσιο της ανακοίνωσής της για το πρόγραμμα «Καθαρός αέρας για την Ευρώπη» (CAFE): Προς μια θεματική στρατηγική για την ποιότητα του αέρα (4), επανεξέτασε τη συμβολή της ναυτιλίας στη συγκέντρωση ρύπων στον ατμοσφαιρικό αέρα και διαπίστωσε ότι είναι σημαντική, ιδιαίτερα στις περιοχές όπου υπάρχουν λιμένες. Σε ορισμένες περιοχές όπου υπάρχουν λιμένες οι εκπομπές από τα πλοία είναι δυνατόν να απειλήσουν την τήρηση των προδιαγραφών για την ποιότητα του ατμοσφαιρικού αέρα.

               (5)

               Στο πλαίσιο του προγράμματος CAFE διαπιστώθηκε ότι η μείωση των εκπομπών από τα πλοία είναι αποτελεσματικότερη από πλευράς κόστους σε σύγκριση προς περαιτέρω μέτρα σε άλλους κλάδους. Οι περισσότερες εκπομπές ρύπων από ελλιμενισμένα πλοία είναι δυνατόν να μειωθούν μόνο με μέτρα για τις μηχανές των πλοίων και για τη μετεπεξεργασία των καυσαερίων ή με την ηλεκτροδότηση από την ξηρά.

               (6)

               Οι εκπομπές από τις μηχανές των πλοίων ρυθμίζονται σε διεθνές επίπεδο από τον Διεθνή Ναυτιλιακό Οργανισμό (ΔΝΟ). Η εξέλιξη αυτών των προτύπων δεν επαρκεί για να αντιμετωπιστούν τα προβλήματα ποιότητας του ατμοσφαιρικού αέρα στους λιμένες της Κοινότητας.

               (7)

               Σύμφωνα με το άρθρο 4β της οδηγίας 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ (5), τα πλοία που διακόπτουν τη λειτουργία όλων των μηχανών και εφοδιάζονται ηλεκτρική ενεργεία από την ξηρά ενόσω είναι ελλιμενισμένα, απαλλάσσονται από την υποχρέωση να χρησιμοποιούν καύσιμα με περιεκτικότητα σε θείο που να μην υπερβαίνει το 0,1 %.

               (8)

               Σύμφωνα με την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (6), τα κράτη μέλη μπορούν να παρέχουν πλήρεις ή μερικές απαλλαγές ή μειώσεις του επιπέδου φορολογίας στην ηλεκτρική ενέργεια υπό ορισμένες προϋποθέσεις,

         ΣΥΝΙΣΤΑ:

               1)

               Τα κράτη μέλη πρέπει να εξετάσουν τη δυνατότητα δημιουργίας εγκαταστάσεων για την ηλεκτροδότηση ελλιμενισμένων πλοίων από την ξηρά, ιδιαιτέρως σε λιμένες όπου σημειώνονται υπερβάσεις των οριακών τιμών για την ποιότητα του ατμοσφαιρικού αέρα ή όπου το κοινό έχει διατυπώσει τις ανησυχίες του για την υψηλή στάθμη του θορύβου, και ιδίως σε θέσεις πλεύρισης που ευρίσκονται κοντά σε κατοικημένες περιοχές.

               2)

               Τα κράτη μέλη πρέπει να λαμβάνουν υπόψη τις πληροφορίες που αναφέρονται στο παράρτημα, στο οποίο παρουσιάζονται για διάφορους τύπους πλοίων, δρομολογίων και λιμένων, η οικονομική αποδοτικότητα και η δυνατότητα ηλεκτροδότησης από την ξηρά για τη μείωση των εκπομπών. Ωστόσο, τα περιβαλλοντικά οφέλη και η οικονομική αποδοτικότητα πρέπει να εκτιμώνται ανά περίπτωση.

               3)

               Τα κράτη μέλη πρέπει να συμβάλουν, στο πλαίσιο της διεξαγόμενης υπό την αιγίδα του Διεθνούς Ναυτιλιακού Οργανισμού (ΔΝΟ), αναθεώρησης της διεθνούς σύμβασης για την πρόληψη της ρύπανσης από πλοία (σύμβαση MARPOL), στην προώθηση της ανάπτυξης εναρμονισμένων διεθνών προτύπων σχετικά με τις συνδέσεις ηλεκτροδότησης από την ξηρά, λαμβάνοντας υπόψη τις υπό εξέλιξη εργασίες.

               4)

               Τα κράτη μέλη πρέπει να εξετάσουν τη δυνατότητα να παρέχουν οικονομικά κίνητρα στους εφοπλιστές για να χρησιμοποιούν την ηλεκτροδότηση των πλοίων από την ξηρά, λαμβάνοντας υπόψη τις δυνατότητες που παρέχονται με βάση την κοινοτική νομοθεσία.

               5)

               Τα κράτη μέλη πρέπει να προωθήσουν την ευαισθητοποίηση, όσον αφορά την ηλεκτροδότηση των πλοίων από την ξηρά, των τοπικών αρχών που είναι αρμόδιες για περιοχές όπου υπάρχουν λιμένες, των ναυτιλιακών αρχών, των λιμενικών αρχών, των εμπειρογνωμόνων και των ενώσεων του ναυτιλιακού κλάδου.

               6)

               Τα κράτη μέλη πρέπει να ενθαρρύνουν τις λιμενικές αρχές και το ναυτιλιακό κλάδο να ανταλλάσσουν πληροφορίες για τις βέλτιστες πρακτικές σχετικά με την ηλεκτροδότηση από την ξηρά και την εναρμόνιση των διαδικασιών για την παροχή της υπηρεσίας αυτής.

               7)

               Τα κράτη μέλη πρέπει να αναφέρουν στην Επιτροπή τα μέτρα που προτίθενται να λάβουν για τη μείωση των εκπομπών από ελλιμενισμένα πλοία, ιδιαιτέρως όταν σημειώνεται υπέρβαση των οριακών τιμών για την ποιότητα του ατμοσφαιρικού αέρα.

      Βρυξέλλες, 8 Μαΐου 2006.

            Για την Επιτροπή

         Σταύρος ΔΉΜΑΣ

            Μέλος της Επιτροπής

      (1)  COM(2002) 595 τελικό.

      (2)  ΕΕ C 89 E της 14.4.2004, σ. 107.

      (3)  ΕΕ C 8 της 13.1.2004, σ. 3.

      (4)  COM(2001) 245 τελικό.

      (5)  ΕΕ L 121 της 11.5.1999, σ. 13· οδηγία όπως τροποποιήθηκε τελευταία από την οδηγία 2005/33/ΕΚ του Ευρωπαϊκού Κοινοβουλίου και του Συμβουλίου (ΕΕ L 191 της 22.7.2005, σ. 59).

      (6)  ΕΕ L 283 της 31.10.2003, σ. 51· οδηγία όπως τροποποιήθηκε τελευταία από την οδηγία 2004/75/ΕΚ (ΕΕ L 157 της 30.4.2004, σ. 100, όπως διορθώθηκε από την ΕΕ L 195 της 2.6.2004, σ. 31).

      ΠΑΡΑΡΤΗΜΑ
      ΣΥΝΟΠΤΙΚΕΣ ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΗΝ ΗΛΕΚΤΡΟΔΟΤΗΣΗ ΠΛΟΙΩΝ ΑΠΟ ΤΗΝ ΞΗΡΑ
      Στο παρόν παράρτημα παρέχονται πληροφορίες σχετικά με το κόστος και τα οφέλη της ηλεκτροδότησης από την ξηρά. Λεπτομερέστερες πληροφορίες περιλαμβάνονται σε πρόσφατη έκθεση της Επιτροπής με τίτλο Service Contract on Ship Emissions Assignment, Abatement and Market-based Instruments: Shore-side Electricity (1). Τα αριθμητικά στοιχεία σχετικά με τις εκπομπές και το κόστος που παρατίθενται στο παρόν έγγραφο αφορούν τα θαλασσοπλοούντα πλοία, αλλά η τεχνική αυτή είναι δυνατόν να εφαρμοστεί επίσης για σκάφη εσωτερικής ναυσιπλοΐας.
      1.   Τεχνικές απαιτήσεις — τυπική διάρθρωση του συστήματος
      Στο κατωτέρω διάγραμμα παρουσιάζονται οι αντιπροσωπευτικές απαιτήσεις για τη σύνδεση ηλεκτροδότησης από την ξηρά. Είναι πιθανές διαφορετικές διαρθρώσεις του συστήματος, ανάλογα με το πλοίο και τη θέση πλεύρισης. Η Διεθνής Επιτροπή Ηλεκτροτεχνίας και η Διεθνής Ένωση Νηογνωμόνων καταρτίζουν επί του παρόντος πρότυπα για τον κλάδο, τα οποία ενδέχεται μελλοντικώς να ληφθούν υπόψη από τον ΔΝΟ.

                  1.

                  Σύνδεση με το εθνικό δίκτυο ηλεκτρικής ενέργειας τάσεως 20-100 kV μέσω τοπικού υποσταθμού όπου η τάση μετασχηματίζεται σε 6-20 kV.

                  2.

                  Καλώδια παροχής ηλεκτρικού ρεύματος υπό τάση 6-20 kV από τον υποσταθμό προς τον σταθμό του λιμένα.

                  3.

                  Μετατροπή ισχύος, όπου χρειάζεται. (Η συχνότητα του ηλεκτρικού ρεύματος στην Κοινότητα είναι κατά γενικό κανόνα 50 Hz. Σε πλοίο που έχει σχεδιαστεί για συχνότητα ηλεκτρικού ρεύματος 60 Hz ενδεχομένως να είναι δυνατόν να χρησιμοποιηθεί ηλεκτρικό ρεύμα συχνότητας 50 Hz για ορισμένα συστήματα, όπως ο φωτισμός και η θέρμανση, αλλά όχι για τον ηλεκτροκίνητο εξοπλισμό, όπως αντλίες, βαρούλκα και γερανοί. Κατά συνέπεια, σε πλοίο όπου χρησιμοποιείται ηλεκτρικό ρεύμα συχνότητας 60 Hz ενδεχομένως να απαιτηθεί η μετατροπή ηλεκτρικού ρεύματος συχνότητας 50 Hz σε συχνότητα 60 Hz).

                  4.

                  Καλώδια για τη διανομή του ηλεκτρικού ρεύματος στο σταθμό. Τα καλώδια αυτά είναι δυνατόν να τοποθετηθούν υπογείως, εντός ήδη υπαρχόντων ή νέων σωλήνων.

                  5.

                  Σύστημα περιέλιξης καλωδίων, ώστε να αποφεύγονται οι χειρισμοί καλωδίων υψηλής τάσης. Το σύστημα αυτό, αποτελούμενο από τύμπανο περιέλιξης καλωδίων, επωτίδα και πλαίσιο, είναι δυνατόν να εγκαθίσταται στη θέση πλεύρισης. Η επωτίδα και το πλαίσιο πρέπει να χρησιμοποιούνται για την ανύψωση και την καθαίρεση των καλωδίων στο σκάφος. Ο κινητήριος μηχανισμός και ο χειρισμός του τυμπάνου περιέλιξης καλωδίων και του πλαισίου είναι δυνατόν να είναι ηλεκτρομηχανικοί.

                  6.

                  Ρευματολήπτης επί του σκάφους για το καλώδιο σύνδεσης.

                  7.

                  Μετασχηματιστής επί του σκάφους για τη μετατροπή του ηλεκτρικού ρεύματος υψηλής τάσεως σε 400 V.

                  8.

                  Διανομή του ηλεκτρικού ρεύματος σε όλο το πλοίο με τις βοηθητικές μηχανές εκτός λειτουργίας.

            2.   Οφέλη — μείωση των εκπομπών
      Η ηλεκτροδότηση από την ξηρά συνιστά δυνατότητα που μπορεί να αξιοποιηθεί για να επιτευχθεί τοπική βελτίωση της ποιότητας του ατμοσφαιρικού αέρα. Τα οφέλη της ηλεκτροδότησης από την ξηρά είναι ποικίλα και εξαρτώνται από πληθώρα παραγόντων. Στην εκτίμηση των επιπτώσεων που συνοδεύει την παρούσα ανακοίνωση παρουσιάζονται τα οφέλη που θα μπορούσαν να επιτευχθούν από την ευρύτερη αξιοποίηση αυτής της δυνατότητας εντός της ΕΕ. Πριν από την κατασκευή της κάθε εγκατάστασης είναι αναγκαία η ανάλυση κόστους — οφελών υπό τις συγκεκριμένες συνθήκες.
      Από την εκτίμηση των επιπτώσεων προκύπτει μείωση των εκπομπών ατμοσφαιρικών ρύπων σε 500 θέσεις πλεύρισης για την περίπτωση μεσαίου μεγέθους μηχανών πλοίων. Ένας σημαντικός συντελεστής που επηρεάζει τα οφέλη είναι η περιεκτικότητα των καυσίμων σε θείο. Η κοινοτική νομοθεσία καθορίζει αυστηρότερα όρια σχετικά με την περιεκτικότητα των καυσίμων σε θείο που πρέπει να χρησιμοποιείται από το 2010 στις περισσότερες περιπτώσεις σε θέσεις πλεύρισης. Κατά συνέπεια, τα παραδείγματα βασίζονται σε περιεκτικότητα των καυσίμων σε θείο μεταξύ 2,7 % και 0,1 %. Από αυτά προκύπτει ότι η αξιοποίηση της ηλεκτροδότησης από την ξηρά θα επέφερε συνολικό οικονομικό όφελος μεταξύ 252 και 708 εκατομμυρίων ευρώ ανά έτος εάν η περιεκτικότητα των καυσίμων σε θείο ήταν 2,7 %, και μεταξύ 103 και 284 εκατομμυρίων ευρώ ανά έτος εάν η περιεκτικότητα σε θείο του χρησιμοποιούμενου καυσίμου ήταν 0,1 %. Στα στοιχεία αυτά συμπεριλαμβάνονται τα οφέλη από τη βελτίωση της υγείας του πληθυσμού και τη μείωση των υλικών ζημιών εξαιτίας της μείωσης των εκπομπών ατμοσφαιρικών ρύπων (2).
      Η μεταστροφή στην ηλεκτροδότηση από την ξηρά θα επιφέρει επίσης άλλα οφέλη, τα οποία δεν περιλαμβάνονται σ’ αυτά τα αριθμητικά στοιχεία. Θα μειώσει τις εκπομπές διοξειδίου του άνθρακα (CO2) κατά περισσότερο από 50 %, τις εκπομπές μονοξειδίου του άνθρακα (CO) κατά περίπου 99 % και τις εκπομπές υποξειδίου του αζώτου (N2Ο) κατά περισσότερο από 50 %. Θα εκλείψουν οι δονήσεις και ο θόρυβος από τις βοηθητικές μηχανές των πλοίων, στο άμεσο περιβάλλον των οποίων έχει μετρηθεί στάθμη θορύβου 90-120 dB, και θα βελτιωθούν οι συνθήκες για την εκτέλεση των εργασιών συντήρησης από τους μηχανικούς των πλοίων.
      3.   Κόστος — δαπάνες κεφαλαίου και κόστος λειτουργίας
      Το κόστος για τη δημιουργία και τη χρησιμοποίηση των εγκαταστάσεων ηλεκτροδότησης από την ξηρά κατανέμεται μεταξύ του λιμένα και του πλοίου και θα ποικίλει σημαντικά, ανάλογα με την υπάρχουσα υποδομή, ιδίως στην ξηρά. Στην εκτίμηση των επιπτώσεων παρέχονται ενδεικτικοί υπολογισμοί του ετήσιου συνολικού κόστους του συστήματος για μεσαίου μεγέθους θέση πλεύρισης και για νεότευκτα και μετασκευασμένα σκάφη, με διαφόρων μεγεθών βοηθητικές μηχανές. Τα αποτελέσματα παρουσιάζονται στον πίνακα 1.
      Από τον πίνακα προκύπτει ότι το συνολικό κόστος είναι κατά πολύ χαμηλότερο για πλοία με μεγάλες βοηθητικές μηχανές, στα οποία είναι επίσης πιθανόν να προκύψουν οι μεγαλύτερες μειώσεις των εκπομπών ατμοσφαιρικών ρύπων. Το κόστος είναι επίσης πολύ χαμηλότερο όταν το σύστημα ηλεκτροδότησης από την ξηρά είναι εγκατεστημένο στα νεότευκτα πλοία σε σύγκριση με μετασκευασθέντα. Το κόστος των καυσίμων και του ηλεκτρικού ρεύματος είναι επίσης σημαντικότατο στοιχείο κόστους των πλοίων. Το κόστος του καυσίμου παρουσιάζει διακυμάνσεις, αλλά το καύσιμο χαμηλής περιεκτικότητας σε θείο θα είναι πολύ ακριβότερο από ό,τι το καύσιμο με υψηλότερη περιεκτικότητα σε θείο. Η μείωση της φορολογίας του ηλεκτρικού ρεύματος με το οποίο θα τροφοδοτούνται τα ελλιμενισμένα πλοία καθιστά οικονομικώς ελκυστικότερη την ηλεκτροδότηση από την ξηρά.
      Πίνακας 1

                  ΤΥΠΟΣ ΠΛΟΙΟΥ
                  Μέγεθος βοηθητικής μηχανής

                  Ετήσιο συνολικό κόστος συστήματος

                  Με φόρους
                  χαμηλή τιμή καυσίμου

                  Χωρίς φόρους
                  υψηλή τιμή καυσίμου

                  (ευρώ/θέση πλεύρισης/έτος)

                  (ευρώ/θέση πλεύρισης/έτος)

                  ΝΕΟΤΕΥΚΤΑ ΠΛΟΙΑ

                  μικρό

                  164 659

                  82 315

                  μεσαίο

                  269 416

                  39 904

                  μεγάλο

                  521 630

                  –72 298

                  ΜΕΤΑΣΚΕΥΑΣΜΕΝΑ

                  μικρό

                  202 783

                  120 439

                  μεσαίο

                  324 402

                  94 890

                  μεγάλο

                  617 999

                  24 071

            4.   Σύγκριση οφελών και κόστους
      Τα ετήσια οικονομικά οφέλη από τη μείωση των τεσσάρων ρύπων σε 500 θέσεις πλεύρισης εκτιμώνται μεταξύ 103 και 284 εκατομμυρίων ευρώ εάν χρησιμοποιείται καύσιμο με περιεκτικότητα σε θείο 0,1 % και μεταξύ 252 και 708 εκατομμυρίων ευρώ εάν χρησιμοποιείται καύσιμο με περιεκτικότητα σε θείο 2,7 %. Η κλίμακα τιμών εξαρτάται από διάφορους μεθοδολογικούς συντελεστές, στους οποίους συμπεριλαμβάνεται η παραδοχή για τη στατιστική τιμή του προσδόκιμου ζωής. Για αναλυτικότερα στοιχεία, βλέπε την εκτίμηση των επιπτώσεων της θεματικής στρατηγικής για την ατμοσφαιρική ρύπανση (3).
      Το ετήσιο συνολικό κόστος του συστήματος ανά θέση πλεύρισης σύμφωνα με τον πίνακα 1 εξαρτάται από τρεις παράγοντες: το μέγεθος των μηχανών του πλοίου, το εάν η σχετική τεχνολογία επιλέγεται για νεότευκτο ή παλαιό πλοίο, και το κόστος της ηλεκτρικής ενέργειας και του καυσίμου των πλοίων. Από την εκτίμηση των επιπτώσεων προκύπτει ότι το κόστος για την ηλεκτροδότηση των πλοίων από την ξηρά σε 500 θέσεις πλεύρισης θα υπερβαίνει κατά 185 εκατομμύρια ευρώ ανά έτος το κόστος που θα προκύπτει εάν χρησιμοποιείται καύσιμο πλοίου, υπό την προϋπόθεση ότι θα είναι χαμηλή η τιμή του καυσίμου πλοίων και ότι θα καταβάλλεται όλος ο φόρος για την ηλεκτροδότηση των σκαφών από την ξηρά. Εάν υποτεθεί ότι θα είναι υψηλότερη η τιμή του καυσίμου και θα φοροαπαλλάσσεται πλήρως η ηλεκτρική ενέργεια για ηλεκτροδότηση από την ξηρά, το συνολικό κόστος θα μειωθεί κατά 80 %, σε περίπου 34 εκατομμύρια ευρώ ετησίως.
      Από τα αριθμητικά αυτά στοιχεία προκύπτει ότι, σε πολλές περιπτώσεις, τα οφέλη της ηλεκτροδότησης από την ξηρά υπερβαίνουν το κόστος. Σε πολλές περιπτώσεις, τα οφέλη είναι σε μεγάλο βαθμό πολλαπλάσια του κόστους.
      5.   Συμπέρασμα
      Τα οφέλη και το κόστος της ηλεκτροδότησης από την ξηρά ποικίλουν σημαντικά, ανάλογα με τη υφιστάμενη διάρθρωση του συστήματος ηλεκτροδότησης και την τοποθεσία του λιμένα, τη θέση πλεύρισης και το πλοίο. Τούτο σημαίνει ότι η σχέση κόστους — αποδοτικότητας πρέπει να μελετάται ανά περίπτωση και ότι θα πρέπει να συνεχιστεί η επιδίωξη άμεσης μείωσης των εκπομπών από τις μηχανές των πλοίων.
      Από περιβαλλοντική σκοπιά, η μείωση των εκπομπών που επιτυγχάνεται με την ηλεκτροδότηση από την ξηρά υπερβαίνει κατά πολύ τη μείωση των εκπομπών από τη χρήση καυσίμου περιεκτικότητας σε θείο 0,1 % κατά τον ελλιμενισμό (η οποία απαιτείται από το 2010 σύμφωνα με την οδηγία 2005/33/ΕΚ), ιδίως δε των οξειδίων του αζώτου (NOx) και αιρούμενων σωματιδίων (PM). Η ηλεκτροδότηση από την ξηρά αξίζει λοιπόν να ληφθεί ιδιαιτέρως υπόψη σε λιμένες όπου οι εκπομπές NOx και PM από τα πλοία δημιουργούν προβλήματα στην τοπική ποιότητα του ατμοσφαιρικού αέρα, όπως υπερβάσεις των οριακών τιμών του όζοντος και των σωματιδίων για την ποιότητα του ατμοσφαιρικού αέρα στους εξωτερικούς χώρους.
      Εν γένει, από τα στοιχεία προκύπτει ότι για πλοία με μεγαλύτερες μηχανές που ελλιμενίζονται τακτικά στον ίδιο λιμένα θα ήταν περιβαλλοντικώς και οικονομικώς πλέον σκόπιμο να στραφούν στην ηλεκτροδότηση από την ξηρά αντί να χρησιμοποιούν καύσιμο με περιεκτικότητα σε θείο 0,1 %. Από οικονομική άποψη, η ηλεκτροδότηση από την ξηρά θα επέφερε εξοικονομήσεις σε σχέση προς το καύσιμο χαμηλής περιεκτικότητας σε θείο για νεότευκτα σκάφη που ελλιμενίζονται τακτικά στα ίδια λιμάνια, ιδίως —αλλά όχι μόνον— εάν προσφέρεται μείωση της φορολογίας για την ηλεκτρική ενέργεια, η οποία επιτρέπεται σύμφωνα με την οδηγία 2003/96/ΕΚ. Τα κράτη μέλη και οι τοπικές αρχές ενδεχομένως να επιθυμούν να εξετάσουν άλλα μέσα για να ενθαρρύνουν τους λιμένες να επενδύσουν σε υποδομή ηλεκτροδότησης από την ξηρά και να εξασφαλίσουν την αξιοποίησή της.

         (1)  Βλέπε: http://www.europa.eu.int/comm/environment/air/pdf/task2_shore-side.pdf

         (2)  Βλέπε: http://europa.eu.int/comm/environment/air/cafe/activities/pdf/cafe_cba_externalities.pdf (σελίδα 4). Εθνικές μέσες τιμές (συνδυασμός τιμών στις πόλεις και την ύπαιθρο) και, ως εκ τούτου, τα οφέλη ενδέχεται να είναι μεγαλύτερα σε λιμένες αστικών κέντρων.

         (3)  SEC(2005) 1133.


Avis juridique important

|

31995K0393

ΣΥΣΤΑΣΗ αριθ. 393/95/ΕΚΑΧ ΤΗΣ ΕΠΙΤΡΟΠΗΣ της 24ης Φεβρουαρίου 1995 για τροποποίηση της σύστασης αριθ. 3118/94/ΕΚΑΧ (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 043 της 25/02/1995 σ. 0023 - 0038

ΣΥΣΤΑΣΗ αριθ. 393/95/ΕΚΑΧ ΤΗΣ ΕΠΙΤΡΟΠΗΣ της 24ης Φεβρουαρίου 1995 για τροποποίηση της σύστασης αριθ. 3118/94/ΕΚΑΧ (Κείμενο που παρουσιάζει ενδιαφέρον για τον ΕΟΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 74,  Εκτιμώντας:  ότι, σύμφωνα με το άρθρο 3 της σύστασης αριθ. 3118/94/ΕΚΑΧ της Επιτροπής (1), δυνάμει της οποίας η Επιτροπή υποβάλλει τις εισαγωγές στην Κοινότητα ορισμένων προϊόντων σιδήρου και χάλυβα που καλύπτονται από τη συνθήκη περί ιδρύσεως της Ευρωπαϊκής  Κοινότητας Άνθρακα και Χάλυβα σε κοινοτική επιτήρηση, κρίνεται απαραίτητο να καταρτησθεί κατάλογος των χωρών και των προϊόντων για τα οποία θα απαιτούνται άδειες εξαγωγής σε παράρτημα της εν λόγω σύστασης- ότι, σύμφωνα με τη σύσταση αριθ. 73/95/ΕΚΑΧ της Επιτροπής (2), οι αρμόδιες ρωσικές και ουκρανικές αρχές ή οργανισμοί πρέπει να εκδίδουν άδεια εξαγωγής και πιστοποιητικό καταγωγής σε σχέση με το σύστημα διπλού ελέγχου που εφαρμόζεται για τις εισαγωγές  στην Κοινότητα ορισμένων προϊόντων σιδήρου και χάλυβα καταγωγής των χωρών αυτών και ότι είναι σκόπιμο να δημοσιευθούν υποδείγματα των εγγράφων αυτών για την ενημέρωση των οικονομικών φορέων- ότι, εν αναμονή της ενάρξεως ισχύος των αποφάσεων της μεικτής επιτροπής ΕΚ-Βουλγαρίας και της μεικτής επιτροπής ΕΚ-Ρουμανίας καθώς και των αντιστοίχων αποφάσεων της Επιτροπής για τη θέσπιση συστήματος διπλού ελέγχου για την εισαγωγή στην Κοινότητα των  προϊόντων σιδήρου και χάλυβα που καλύπτονται από τις αποφάσεις αυτές, η Δημοκρατία της Βουλγαρίας, η Ρουμανία και η Κοινότητα συμφώνησαν ότι θα απαιτείται άδεια εξαγωγής εκδιδόμενη από τις αρμόδιες βουλγαρικές και ρουμανικές αρχές, με ισχύ από την 1η  Μαρτίου 1995, για την εισαγωγή στην Κοινότητα προϊόντων σιδήρου και χάλυβα που καλύπτονται από τις εν λόγω αποφάσεις- ότι, μετά τις διαβουλεύσεις με τις ελβετικές αρχές, είναι απαραίτητο να τροποποιηθεί το άρθρο 1 της σύστασης αριθ. 3118/94/ΕΚΑΧ για να εξαιρεθούν από το πεδίο εφαρμογής της σύστασης οι χώρες της την Ευρωπαϊκής Ένωσης Ελευθέρων Συναλλαγών (ΕΖΕΣ),  ΔΙΑΤΥΠΩΝΕΙ ΤΗΝ ΑΚΟΛΟΥΘΗ ΣΥΣΤΑΣΗ:   Άρθρο 1  Το συνημμένο παράρτημα Ι, το οποίο περιλαμβάνει υποδείγματα της άδειας εξαγωγής και του πιστοποιητικού καταγωγής που πρέπει να εκδίδονται από τις αρμόδιες ρωσικές και ουκρανικές αρχές ή οργανισμούς σε σχέση με το σύστημα διπλού ελέγχου που  εφαρμόζεται κατά την εισαγωγή στην Κοινότητα ορισμένων προϊόντων σιδήρου και χάλυβα καταγωγής των χωρών αυτών, προστίθεται στη σύσταση αριθ. 3118/94/ΕΚΑΧ ως παράρτημα V.   Άρθρο 2  Το συνημμένο παράρτημα ΙΙ, το οποίο περιέχει νέο κατάλογο των χωρών και των προϊόντων σε σχέση με τα οποία θα απαιτούνται άδειες εξαγωγής, προστίθεται στη σύσταση 3118/94/ΕΚΑΧ ως παράρτημα VI.  Το συνημμένο παράρτημα ΙΙΙ, το οποίο περιέχει υποδείγματα της άδειας εξαγωγής που πρέπει να εκδίδεται από τις αρμόδιες αρχές που παρατίθενται στο παράρτημα VI, προστίθεται στη σύσταση 3118/94/ΕΚΑΧ της Επιτροπής ως παράρτημα VII.   Άρθρο 3  Το άρθρο 1 παράγραφος 1 της σύστασης αριθ. 3118/94/ΕΚΑΧ της Επιτροπής τροποποιείται με την προσθήκη, μετά τις λέξεις ". . . καταγωγής τρίτων χωρών πλην", των λέξεων "των χωρών της Ευρωπαϊκής Ζώνης Ελεύθερων Συναλλαγών (ΕΖΕΣ) ή".   Άρθρο 4  Η παρούσα σύσταση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 24 Φεβρουαρίου 1995.  Για την Επιτροπή Leon BRITTAN Αντιπρόεδρος  (1) ΕΕ αριθ. L 330 της 21. 12. 1994, σ. 6.  (2) ΕΕ αριθ. L 13 της 19. 1. 1995, σ. 1.      ΠΑΡΑΡΤΗΜΑ Ι  "ΠΑΡΑΡΤΗΜΑ V"ΑΔΕΙΑ ΕΞΑΓΩΓΗΣ (προϊόντα ΕΚΑΧ) 1. Εξαγωγέας (ονοματεπώνυμο, πλήρης διεύθυνση, χώρα) 2. Αριθμός 3. Έτος 4. Ομάδα προϊόντων 5. Παραλήπτης (ονοματεπώνυμο, πλήρης διεύθυνση, χώρα) 6. Χώρα καταγωγής 7. Χώρα προορισμού 8. Τόπος και ημερομηνία φόρτωσης - Μεταφορικό μέσο 9. Συμπληρωματικά στοιχεία 10. Περιγραφή εμπορευμάτων - Κατασκευαστής 11. Κωδικός ΣΟ 12. Ποσότητα (1) 13. Αξία fob (2) 14. ΒΕΒΑΙΩΣΗ ΤΗΣ ΑΡΜΟΔΙΑΣ ΑΡΧΗΣ Ο υπογεγραμμένος βεβαιώ ότι τα εμπορεύματα που περιγράφονται παραπάνω καταλογίστηκαν στα ποσοτικά όρια που ορίστηκαν για το έτος που αναφέρεται στη θέση αριθ. 3 για την ομάδα προϊόντων που αναφέρεται στη θέση αριθ. 4 από τις διατάξεις που διέπουν το  εμπόριο των προϊόντων ΕΚΑΧ με την Ευρωπαϊκή Κοινότητα.  15. Αρμόδια αρχή (επωνυμία, πλήρης διεύθυνση, χώρα) τόπος ,  (Υπογραφή)   (Σφραγίδα)  (1) Αναγράψατε το καθαρό βάρος (kg) καθώς και την ποσότητα εκφρασμένη στην οριζόμενη μονάδα μέτρησης, όταν αυτή είναι διαφορετική από το καθαρό βάρος.  (2) Στο νόμισμα της σύμβασης πώλησης."   ΠΑΡΑΡΤΗΜΑ II  "ΠΑΡΑΡΤΗΜΑ VI Ποϊόντα καταγωγής Δημοκρατίας της Βουλγαρίας και Ρουμανίας για τα οποία απαιτούνται άδειες εξαγωγής Τα προϊόντα ΕΚΑΧ που παρατίθενται στο παράρτημα Ι της σύστασης αριθ. 3118/94/ΕΚΑΧ καταγωγής Δημοκρατίας της Βουλγαρίας ή Ρουμανίας."    ΠΑΡΑΡΤΗΜΑ ΙΙΙ  "ΠΑΡΑΡΤΗΜΑ VΙΙ"ΑΔΕΙΑ ΕΞΑΓΩΓΗΣ (προϊόντα ΕΚΑΧ) 1. Εξαγωγέας (ονοματεπώνυμο, πλήρης διεύθυνση, χώρα) 2. Αριθμός 3. Έτος 4. Ομάδα προϊόντων 5. Παραλήπτης (ονοματεπώνυμο, πλήρης διεύθυνση, χώρα) 6. Χώρα καταγωγής 7. Χώρα προορισμού 8. Τόπος και ημερομηνία φόρτωσης - Μεταφορικό μέσο 9. Συμπληρωματικά στοιχεία 10. Περιγραφή εμπορευμάτων - Κατασκευαστής 11. Κωδικός ΣΟ 12. Ποσότητα (1) 13. Αξία fob (2) 14. ΒΕΒΑΙΩΣΗ ΤΗΣ ΑΡΜΟΔΙΑΣ ΑΡΧΗΣ 15. Αρμόδια αρχή (επωνυμία, πλήρης διεύθυνση, χώρα) τόπος ,  (Υπογραφή)   (Σφραγίδα)  (1) Αναγράψατε το καθαρό βάρος (kg) καθώς και την ποσότητα εκφρασμένη στην οριζόμενη μονάδα μέτρησης, όταν αυτή είναι διαφορετική από το καθαρό βάρος.  (2) Στο νόμισμα της σύμβασης πώλησης."